ועדת הכלכלה, כנסת 24, פרוטוקול מספר 99, 2021-11-23 13:45

מיכאל ביטון: צוהריים טובים.

מיכאל ביטון: ועדת הכלכלה ממשיכה ברצף הדיונים שלה השבוע.

מיכאל ביטון: בטרם נצלול לדיון שלשמו התכנסנו, ובו הצגת משרד הבינוי והשיכון את תוכנית העבודה שלו, כפי שהחוק מחייב כל משרד ממשלתי לבוא לכנסת ולוועדות הספציפיות ולדווח על תוכנית העבודה שלו, עיקר הדיון היום הזה יוקדש להצגה שיטתית של המנכ"ל והשר ולשאלות העמקה והבהרה של חברי כנסת ודגשים שלהם.

מיכאל ביטון: היום הזה בכנסת הוא יום מיוחד בהיבטים רבים וחשוב שכל ועדה תתייחס לימים המיוחדים בכנסת ולחשיבותם.

מיכאל ביטון: היום הוזכרו בכנסת שלושה ימים מיוחדים: הדבר הראשון שמצוין היום בכנסת הוא בהתייחס לאלימות נגד נשים, אלימות גואה, אלימות קשה ונוקבת.

מיכאל ביטון: נחשפנו בשנה האחרונה למקרים קשים מאוד.

מיכאל ביטון: יש עבודה אדירה של החברה האזרחית וארגוני המגזר השלישי, ואני שמח שמשרד הרווחה הקצה יותר משאבים בתחום הזה.

מיכאל ביטון: אבל האלימות נגד נשים היא לא נחלת משרד אחד אלא היא עבודה בין-משרדית של משרד המשפטים והמשרד לביטחון פנים ומשרד הרווחה ומשרד החינוך ומשרד הכלכלה ועוד ועוד משרדים, כדי לעזור בשיקום של אנשים שנפגעו.

מיכאל ביטון: תרומתנו הקטנה לנושא הזה הייתה ההתעקשות שלנו בתקציב המדינה, שלי, לתקצב את החדרים האקוטיים, אותם חדרים שמאפשרים קבלה מכבדת ומקצועית שמאפשרת את היכולת אחר כך לפעול משפטית נגד הפוגעים.

מיכאל ביטון: החדרים האקוטיים מופעלים בבתי חולים.

מיכאל ביטון: חלק מבתי החולים בישראל היו ללא חדרים אקוטיים ובמאבק שלנו תקצבנו את הנושא הזה.

מיכאל ביטון: נעקוב אחר המצב, שבכל הארץ בנגישות וזמינות יהיו חדרים אקוטיים לטיפול חירום בנפגעות תקיפה מינית.

מיכאל ביטון: הדבר השני שמצוין היום בכנסת הוא יום הוקרה לפצועי ונכי צה"ל.

מיכאל ביטון: בנושא הזה עסקתי גם כחבר כנסת בוועדת הכספים בכנסת כשקידמנו, וגם שנה שלמה כשר במשרד הביטחון, הייתה לי הזכות להניע את התפיסה ואת הרפורמה של נפש אחת, והרפורמה הזאת מתממשת בימים אלה, לאור אישור התקציב, בהיקף של קרוב למיליארד שקל.

מיכאל ביטון: אני מברך את הנכים ואת פצועי צה"ל ואני גאה בהם.

מיכאל ביטון: זה לא רק בצד של הקשיים וההתמודדות, אני גאה בהם ובמשפחות, הם גיבורי ישראל.

מיכאל ביטון: מדינת ישראל ידעה לרומם ולהוקיר באופן סדור על בסיס שנתי את חללי מערכות ישראל ביום הזיכרון.

מיכאל ביטון: אני שמח שהעיר ירוחם וילדי ירוחם בסניף בני עקיבא והנהגת הסניף, ואליעד אברקי מנהל המחוז, יזמו את יום ההוקרה לפצועי צה"ל בכ"ט בנובמבר, שנבחר כיום שהוא בשורה לציונות ולהקמת המדינה, יום הכרזת האו"ם, והיום הזה אושר במועצה המקומית ירוחם, אושר בעיריית באר שבע ובעוד עיריות בנגב, הגיע כהצעת חוק לכנסת ונחקק כיום ההוקרה לפצועי צה"ל.

מיכאל ביטון: הם הגיבורים שלנו.

מיכאל ביטון: אנחנו צריכים לעשות למענם ולמען נפגעי הטראומה את כל מה שדרוש, אבל הדבר הבסיסי הוא לדעת את תרומתם, והם חיים בקרבנו, ולהנחיל לדורות הבאים את מורשתם ואת הסיפור של כל אחד מהם ותרומתו למדינת ישראל.

מיכאל ביטון: הדבר השלישי שקורה בכנסת היום הוא יום הנגישות לאנשים עם צרכים מיוחדים ואוכלוסיות מיוחדות.

מיכאל ביטון: נכחנו בפתיחת סדר היום, אבל גם קיימנו דיון חשוב ונוקב של ועדת הכלכלה על מצב הנגישות בתחבורה הציבורית בישראל.

מיכאל ביטון: הוועדה הזאת בחוק ההסדרים דאגה לא לאשר חוק ללא התייחסות מפורשת לנגישות, אבל זה טיפה בים.

מיכאל ביטון: שמענו על בעיות באוטובוסים, ברכבות, במוניות, בעיות של תשתית, בעיות של הדרכת נהגים, בעיות של התייחסות.

מיכאל ביטון: הוועדה תעקוב אחר הנושא הזה.

מיכאל ביטון: אלה שלושה נושאים חשובים שמודגשים היום והיה חשוב לפתוח בהם.

מיכאל ביטון: אנחנו שמחים לארח את שר הבינוי והשיכון ואת מנכ"ל משרד הבינוי והשיכון לדיון שמתחייב בחוק, שבו המשרדים המפוקחים בוועדת הכלכלה מדווחים לוועדה על עבודתם, על התוכנית השנתית ועל הדגשים שלהם.

מיכאל ביטון: זאת גם הזדמנות לחברי הכנסת להציג את הסוגיות העולות מן השטח ולחדד, ואפילו להשפיע על תוכנית העבודה של משרדי הממשלה.

מיכאל ביטון: לא תמיד כל משרדי הממשלה קשובים אבל בסוף אנחנו נדאג שכולם יהיו קשובים לוועדה הזאת.

מיכאל ביטון: שלחנו שאלות עקרוניות, שבהן ביקשנו למקד אתכם, שר הבינוי והשיכון והמנכ"ל.

מיכאל ביטון: אם הייתי בוחר ארבע כותרות כלליות: 1) דיור בר-השגה בישראל, איך זוג צעיר יוכל לקנות דירה, יוקר הדיור והמשמעות שלו; 2) מצב הדיור הציבורי, דעיכתו במספרים, מצב התחזוקה, סוגיות משנה כמו הפינויים, והגענו דווקא להסכמה יפה כיצד לטפל בסוגיית הפינויים; 3) בתוך זה גם אנשים עם צרכים מיוחדים, איך הם יגיעו לדירה, כמה דירות צמודות קרקע קיימות, אילו רעיונות יש בנושא; 4) המרקם הוותיק, אותה התחדשות עירונית, ואם אין התחדשות עירונית אז לפחות שהבלוק ייראה טוב, שיהיה מתוחזק, שיהיה בו אור, שיהיה נקי, שתהיה גינה קהילתית.

מיכאל ביטון: עשינו את זה בערים שלנו, מי שהיה פה בתחום המוניציפלי, אבל זה חובתה של הממשלה, לא רק לבנות בתים חדשים אלא ללכת למרקם הוותיק.

מיכאל ביטון: שאלנו את השאלות הבאות את השרים ואת המנכ"ל: תוכנית המשרד להוזלת מחיר הדיור בישראל; הצגת התוצאות של תוכנית מחיר למשתכן, מחיר מטרה ומחיר מופחת, וגם למה סגרו תוכניות כאלה ומה בכוונת המשרד לקדם בתוכניות האלה; הצגת תוכניות מפורטת לצמיחת הדיור הציבורי, שם אנחנו במשבר; התקדמות בתהליכי החקיקה לטיפול בסוגיית הפינויים – עשינו את זה בהסכמה – והתייחסות לבן ממשיך – הסעיף הזה דווקא התקדם; השקעות בשיקום שכונות פיזי וחברתי במבט רב-שנתי – זה נושא שצריך להתחדש אבל אסור לשכוח את המרקם הוותיק; הצגת תוכנית להתחדשות עירונית בפריפריה, שם אין כדאיות כלכלית אבל עדיין ראוי לייצר מנועי צמיחה לפריפריה ולנצל אדמה קיימת בתוך הערים לפני שפורצים החוצה; התייחסות לנושא הטיפול במבנים מסוכנים בישראל – הנושא הזה חם, אוכלוסיות מוחלשות נאלצות לפנות את הבית, אין להן כתובת, הן לא יודעות מי בנה את הבית, לא יודעות את מי לתבוע, אין להן עורך דין, הן נשארות חסרות כול, בלי בית ובלי פתרון; והתייחסות לנושא התוכנית הגדולה, שלא מדוברת הרבה, של סיוע בשכר דירה, שיש בה מיליארדים וצריך להפוך אותה לדיור בר-השגה במקום להמשיך לממן את המגזר הפרטי בסיוע בשכר דירה, כשהמשכיר יודע שאותו אדם מוחלש מקבל 1,000 או 2,000 שקל מן המדינה אז הוא כבר מכניס לו לשכר הדירה עוד 1,000 שקל ובעצם לא עשינו הרבה ובזבזנו מיליארדים.

מיכאל ביטון: צורת העבודה היא כזאת: ב-20 דקות הללו לא תהיה הפרעה והמנכ"ל והשר ידברו.

מיכאל ביטון: אף אחד לא יפריע, לא יהיו שאלות הבהרה, לא שום דבר.

מיכאל ביטון: את זה אני אומר לחברי מקלב, שהוא ידידי הטוב.

אורי מקלב: אתה כבר יודע מה יושב עליי.

מיכאל ביטון: אתה יודע את זה.

מיכאל ביטון: אתה תהיה ראשון הדוברים.

מיכאל ביטון: אבל במשך 20 דקות תהיה פה דממה.

זאב אלקין: אני מבטיח לחבר הכנסת מקלב שאני לא אברח ואשאר פה לשמוע אותו.

מיכאל ביטון: במשך 20 דקות נשמע את השר ואת המנכ"ל.

מיכאל ביטון: אחרי כן יהיו שאלות הבהרה על ידי חברי הכנסת.

מיכאל ביטון: אם נוכל להתפנות ולאפשר לעוד גופים להעיר ולשאול, נעשה את זה, אבל עיקר הדיון היום הוא דיווח של הממשלה לכנסת ולכן חברי הכנסת פה הם המרכזיים בדיון הזה.

מיכאל ביטון: אתם יודעים שבדיונים אחרים אני מאפשר גם לאנשי החברה האזרחית ולנציגי ציבור להתייחס.

מיכאל ביטון: אם נצליח, נעשה את זה, אבל עיקר הדיון היום הוא דיווח לכנסת.

מיכאל ביטון: אנחנו נשתדל לייצג את הציבור בשאלות שלנו ובדברים שאנחנו מעלים.

מיכאל ביטון: השר, בבקשה.

יהודה כתב: כבוד היושב-ראש, סליחה, הגענו מן השפלה כדי להשמיע את דעתנו.

מיכאל ביטון: אני יודע.

מיכאל ביטון: מר כתב, שהוא יזם ובנה בירוחם, הוכיח שאפשר לבנות בתים חדשים.

מיכאל ביטון: לא בנו במשך 30 שנים בתים בירוחם.

מיכאל ביטון: הממשלה בנתה ב-1991.

מיכאל ביטון: מתי בנית?

מיכאל ביטון: ב-2014.

מיכאל ביטון: הוא בעצם מהראשונים שאמרו שאפשר לבנות בית בירוחם ולמכור אותו, בית יפה וטוב, ולא במחירים מופקעים.

מיכאל ביטון: אם תשים מיליון שקל יהיה לך עודף.

מיכאל ביטון: בסדר, כתב, הנה תראה, אמרתי את הכול.

מיכאל ביטון: עכשיו אנחנו ממוקדים בשר, במנכ"ל ובחברי הכנסת.

מיכאל ביטון: אני מקווה, אם כולנו נהיה תמציתיים נוכל לתת לעוד אנשים להגיד כמה דברים.

יהודה כתב: בעזרת השם נעשה ונצליח.

מיכאל ביטון: בבקשה, השר.

זאב אלקין: תודה רבה, אדוני היושב-ראש, חבריי חברי הכנסת.

זאב אלקין: אתחיל את ההצגה שלנו, שהיא בגדול הולכת בעקבות המתווה שהתווית כאן, של ארבעת הבלוקים הגדולים, ובתוכם אנחנו ניכנס לפירוט, וכמובן אחר כך אם יהיו שאלות פרטניות אנחנו נעמיק בהן בהמשך הדיון.

זאב אלקין: ללא ספק הנושא הראשון, שגם אתם מיקדתם אותו כראשון, הוא הסוגיה של משבר הדיור, או מחירי הדיור הכולל שקיים היום במדינת ישראל, כאשר ברור שהתשובה המרכזית לנושא הזה קודם כול נמצאת בתחום של הגדלת ההיצע.

זאב אלקין: הסיבה למשבר, בנוסף לסיבות עולמיות שיש – אגב המשבר הוא לא רק אצלנו, עליית מחירי הדיור היא כמעט בכל מדינות ה-OECD, אצלנו דווקא פחות מאשר ברוב מדינות ה-OECD – ואצלנו גם נוספה סיבה נוספת שאתם רואים בגרף שלפניכם את המשמעות שלה.

זאב אלקין: אתם רואים בגרף שני מדדים, שהם בין המדדים המרכזיים של תחום ההיצע, זה השיווקים והעסקאות על פני השנים.

זאב אלקין: אתם יכולים לראות את הקפיצה שהייתה בשיווקים ולאחר מכן בהדרגה גם במספר העסקאות בשנים 2016–2018, אלה שנות השיא בפעילות של השר משה כחלון כשר האוצר.

זאב אלקין: רואים את זה בצורה ברורה מאוד בגרף הזה.

זאב אלקין: אי אפשר לקחת ממנו את המאמץ המרוכז שהוא עשה.

מיכאל ביטון: נדיר ששר אחד יש לו הכרת הטוב לשר אחר.

מיכאל ביטון: כחלון זכור לטוב.

מיכאל ביטון: הוא לא ניצח את הנושא אבל הוא התאבד עליו והיו לו גם הצלחות, במיוחד כל אותם אלפים שזכו לבית במחיר למשתכן.

זאב אלקין: רואים פה את המספרים קודם כול בתחום ההיצע.

זאב אלקין: ברור מתי נעשתה הקפיצה, ברור מתי היא התחילה לדעוך, הדברים ברורים מאוד.

זאב אלקין: אפרופו, תמיד שואלים אותנו האם שיווקים ישפיעו על מחירי הדיור.

זאב אלקין: אנחנו גם יודעים מה קרה לקראת סוף התקופה של משה כחלון, באמת נבלמה העלייה של מחירי הדיור, והיא התפרצה מחדש עכשיו.

זאב אלקין: מה הסיבה להתפרצות שיש עכשיו?

זאב אלקין: תסתכלו מה קרה בשנים 2019 ו-2020.

זאב אלקין: אתם רואים שיש ירידה דרמטית בכמות השיווקים.

זאב אלקין: למשל אם תשווה את שנת 2018 לשנת 2020 זה ירידה ב-20,000, מ-70,000 ל-50,000, שמדברת בעד עצמה, ירידה דרמטית בכמות העסקאות – יש פה קצת פחות מ-50,000 בשנת השיא, ב-2017, וסביב 25,000 עסקאות בשנת 2020.

זאב אלקין: אתם רואים את הדרמה שהייתה פה, זה ירידה כמעט בחצי.

זאב אלקין: לכן כל מי ששואל את עצמו למה השנה הייתה עלייה חדה במחירי הדיור, הגרף הזה הוא התשובה הכי פשוטה: כשמשווקים פחות וכאשר כתוצאה מזה יש פחות עסקאות, ואם היינו שמים פה התחלות בנייה הייתם רואים את זה גם בצורה מאוד חדה וברורה, אז יש פחות דירות, אז כמובן המחיר עולה בצורה דרמטית.

זאב אלקין: הסיבות לכך – על זה אני רוצה להגיד משפט כי אז יהיה ברור אחר כך מה אנחנו עושים – הן, בין השאר, אתם זוכרים מה היה כאן בשנים 2019–2020, חברי יושב-ראש הוועדה זוכר את זה, שנינו היינו חברים באותה ממשלה – הייתה ממשלה שלא אישרה את תקציב המדינה ובמשך שנתיים המדינה נשארה ללא תקציב.

זאב אלקין: המשמעות של זה היא שהמדינה נשארה בלי תשתיות תומכות בנייה, לא הייתה תוכנית חומש בתוקף בתחום התחבורה, לא הייתה תוכנית חומש בתחום החינוך.

זאב אלקין: המשמעות של זה היא ששכונות חדשות שהיו מוקמות בערים השונות במדינת ישראל מצאו את עצמן ללא כיתות וללא כבישים שהובטחו להן.

זאב אלקין: התגובה המידית של ראשי הערים הייתה: אם זה כך ואם המדינה לא יודעת לעמוד במה שהיא מבטיחה, אנחנו לא נשווק היום.

זאב אלקין: הרבה ראשי ערים קיבלו החלטה לעשות ברקס חזק מאוד על נושא השיווקים.

זאב אלקין: אתם רואים את הירידה הדרמטית שמיד מתחילה בשיווקים, ואני לא מאשים את אותם ראשי ערים, אני יכול להבין אותם.

זאב אלקין: בסוף הם נשארו עם תושבים בלי פתרונות, כאשר הם בנו על כך שהמדינה תביא להם את הפתרונות והם היו צריכים להמציא פתרונות יש מאין.

זאב אלקין: מול זה אתם רואים מה קורה בשנת 2021, ועוד לא הגענו לסוף השנה.

זאב אלקין: זה העמודה האחרונה בגרף.

זאב אלקין: אדוני היושב-ראש וחברי הכנסת, שימו לב לגרף הזה, הוא מדבר בעד עצמו.

זאב אלקין: השבוע נחצה את הרף של 90,000 שיווקים.

זאב אלקין: אם דיברנו על ירידה דרמטית מהשיא של כחלון, 70,000, ל-50,000 בשנה שעברה שהייתה בלי תקציב, פה אנחנו מדברים על עלייה של 20,000 מעל השיא של כחלון ועלייה של 40,000 מעל מה שהיה בשנה שעברה.

זאב אלקין: עד סוף השנה אני מקווה מאוד שנתקרב אפילו ליעד של 100,000 שיווקים.

זאב אלקין: המשמעות של זה היא הכפלת המספר של השנה שעברה.

זאב אלקין: זה קצב גידול שלא קרה באף שנה עד עכשיו, אף פעם העמודות האלה לא הכפילו את עצמן בתוך שנה אחת.

זאב אלקין: רואים את זה גם בשיווקים וגם בעסקאות, כבר עכשיו.

זאב אלקין: מספר העסקאות השנה כבר חצה את הרף של פי שניים משנה שעברה, הכפלה תוך שנה אחת.

זאב אלקין: בפועל נגיע בעסקאות להערכתי, אני מקווה מאוד, ליעד קרוב ל-60,000, שזה יותר מהכפלה של מה שהיה בשנה שעברה, ובשיווקים נגיע ל-95,000–100,000 יחידות משווקות השנה.

זאב אלקין: עוד הערה אחת, אדוני היושב-ראש.

זאב אלקין: אין לנו את זה פה לדעתי בגרף אבל אם היינו שמים את התפלגות השיווקים האלה במהלך השנה היית רואה שכמעט כולם הם במחצית השנה האחרונה, כי בחצי הראשון של השנה היינו עדיין בלי תקציב, באי-בהירות ממשלית.

זאב אלקין: ברגע שהוקמה הממשלה פתאום רואים שזה מתחיל לעלות, וכאשר אושר תקציב בממשלה, אחרי חודש אוגוסט פתאום רואים קפיצה דרמטית שמביאה אותנו למספרים האלה.

זאב אלקין: איך המנגנון הזה עובד?

זאב אלקין: פשוט מאוד: ברגע שהממשלה בתקציב שלה שמה כסף – עוד לפני מה שקרה אצלנו, אתם תראו את התוספות אצלנו, אבל לפני שמדברים על משרד הבינוי והשיכון – קודם כול שמה כסף לתוכניות חומש, גם בתחום החינוך וגם בתחום התחבורה, קבעה אחוזים מתוך תוכניות החומש הללו שישמשו לטובת תשתיות של בנייה חדשה, זה נתן לנו כלים לכתת רגליים מראש עיר לראש עיר, גם למנכ"ל המשרד, גם למנכ"ל רשות מקרקעי ישראל וגם כמובן לי כשר, ולהתחיל לפתור חסמים.

זאב אלקין: ראש עיר אחד אחרי השני שחררו שיווקים.

זאב אלקין: המספר שאתם רואים כאן והקפיצה הדרמטית הזאת לא נולדו מעצמם.

זאב אלקין: בלי שיתוף פעולה עם השלטון המקומי לא היינו יכולים להגיע לזה.

זאב אלקין: זה כמובן מלמד על רמת אמון גבוהה שהשלטון המקומי נותן למהלכים שעשתה פה הממשלה כי הוא השתכנע שהמציאות שהיה בה בעבר, כשהוא נשאר לבד להתמודד עם השכונות החדשות בלי כל מה שהובטח לו, לא חוזרת.

זאב אלקין: לכן ראש עיר אחד אחרי השני שחררו שיווקים.

זאב אלקין: זה הרבה עבודת שכנוע.

מיכאל ביטון: בין-ממשלתי, חייבת להיות ראייה כוללת.

זאב אלקין: בוודאי, הפתרונות הם לא אצלנו, חלקם הגדול, הם במשרד התחבורה, הם במשרד החינוך, הם במשרד האוצר כמובן.

זאב אלקין: זה מחייב אותנו לדבר עם אותן ערים.

יהודה כתב: אל תשכח את משרד הפנים, כבוד השר.

מיכאל ביטון: כתב, לא להעיר הערות ביניים.

אביעד פרידמן: כתב הוא משלנו, זה בסדר.

אביעד פרידמן: ..

מיכאל ביטון: אני מעדיף שגם הוא לא יעיר הערות ביניים.

זאב אלקין: זה מה שנקרא הערה מוזמנת.

זאב אלקין: .. תיכף תראו בשקף הבא ואז אדבר גם על משרד הפנים.

מיכאל ביטון: הראייה הכוללת הזאת הייתה כל כך חסרה כי באמת אומרים לראשי הערים: תבנו בית, ובית זה הוצאה, כי הארנונה שלו לא מכסה את התלמידים ואת הרווחה ואת העלויות.

מיכאל ביטון: הגישה שאיתה אתה נכנס היא הנכונה.

מיכאל ביטון: האמון שייווצר מול ראשי הרשויות המקומיות הוא תנאי להרחבת השיווק.

זאב אלקין: זה גם מחייב אותנו הרבה כי ראשי הרשויות המקומיות התחילו לשחרר ואז כשהתחילו להיווצר חסמים חדשים הם באים אלינו, ובצדק, ואומרים: תעזרו לנו מול משרד החינוך, תעזרו לנו מול משרד האוצר, תעזרו לנו מול המשרדים האחרים הרלוונטיים, למשל משרד התחבורה.

זאב אלקין: אנחנו רואים בזה חלק מתפקידנו, הגם שהוא לא בתחום אחריות ישירה שלנו.

זאב אלקין: אם אנחנו רוצים דירות ושיווקים, בסוף אין מה לעשות, אנחנו חוד החנית והייצוג של הרשויות במאבקים האלה, כי בלי זה ובלי שיתוף פעולה עם השלטון המקומי זה לא ילך.

זאב אלקין: נעבור לשקף הבא.

זאב אלקין: זאת התוכנית הלאומית לדיור שגיבשנו אותה, שלושה שרים ביחד, אפרופו מה שהוזכר כאן: שרת הפנים, כי אי אפשר בלי תכנון, יש לה תפקיד מרכזי מאוד כאן, אנוכי כשר הבינוי והשיכון ושר האוצר.

זאב אלקין: אגב גם כאן, דיברת על שיתוף הפעולה, לא תמיד בתחום הזה ובשוק הזה היה שיתוף פעולה בצמתים האלה וזה מה שהביא את כחלון בזמנו לדרוש את כל הכלים למקום אחד, כדי למנוע חילוקי דעות.

זאב אלקין: כידוע בממשלה הזאת זה עובד אחרת.

זאב אלקין: אבל מתברר שגם בלי ריכוז הכול בידי אדם אחד, כשיש שרים שיודעים לשתף פעולה האחד עם השני, להיכנס לחדר, לבנות תוכנית משותפת, להסכים על צעדים משותפים, לעזור אחד לשני עם מידה רבה של אמון, בסוף אפשר לעבוד כאילו זה אצל אדם אחד.

זאב אלקין: עד היום כל ניסיון להכניס טריז במשולש הזה ולהביא אותנו לחילוקי דעות ולסכסוכים לא צלח.

זאב אלקין: אנחנו עובדים ביחד בצורה מסונכרנת מאוד.

זאב אלקין: זה הזדמנות טובה להודות גם לשרת הפנים וגם לשר האוצר על רמה גבוהה מאוד של שיתוף פעולה, שבלעדיהם השקף הקודם שראיתם על כמות השיווקים לא היה קורה.

זאב אלקין: מדובר על יעדים לארבע שנים קדימה.

זאב אלקין: היעדים האלה מתכתבים האחד עם השני.

זאב אלקין: נתחיל עם התכנון – 500,000 יחידות דיור מתוכננות.

זאב אלקין: זה הכרחי כדי שנוכל לעמוד בכל היעדים האלה.

זאב אלקין: אם לא נמלא את המלאי התכנוני לא נוכל להתקדם.

זאב אלקין: לצורך זה גם הארכנו את חוק הוותמ"ל.

זאב אלקין: זה אחד הדברים הראשונים שהממשלה הזאת עשתה, לתת למערכת התכנון מחדש את הכלי הזה של ותמ"ל, כי בתקופה שהוותמ"ל לא עבד ראינו ירידה דרסטית בקצב התכנון, ממש דרמטית.

זאב אלקין: אגב, לא רק בגלל שלא היה ותמ"ל אלא, באופן מעניין, גם ועדות מחוזיות התחילו לעבוד לאט יותר כאשר נעלמה התחרות מול הוותמ"ל.

זאב אלקין: לכן היום אנחנו רואים שהוותמ"ל חוזר ואנחנו מקווים שזה יתמרץ שוב את הוועדות המחוזיות להגביר את קצב התכנון.

זאב אלקין: היעד הזה הוא קריטי, הוא התחלה של הכול, הוא תחילת הפירמידה.

זאב אלקין: אם לא יהיו 500,000 יחידות דיור חדשות מתוכננות לא נוכל לעשות כל מה ששמנו פה על השקף.

מיכאל ביטון: מה ההבדל בין שיווקי קרקע ועסקאות?

זאב אלקין: תיכף אדבר על זה.

זאב אלקין: 300,000 הוא היעד שלנו לשיווקי קרקע מדינה.

זאב אלקין: זה לא כולל קרקע פרטית, לא כולל התחדשות עירונית, לא כולל עוד הרבה דברים אחרים שתיכף אזכיר.

זאב אלקין: אלה השיווקים.

זאב אלקין: זה מתכתב עם הגרף הראשון.

זאב אלקין: 300,000 בארבע שנים, זה אומר יעד ממוצע של 75,000 בשנה.

זאב אלקין: שימו לב איפה אנחנו השנה, אנחנו כנראה ב-100,000.

זאב אלקין: אני לא יודע אם כל השנים יהיו כאלה מוצלחות כמו השנה הזאת, כי באמת נכנסנו פה אחרי תקופה של המתנה והצלחנו לחלץ הרבה פקקים והרבה חסמים, אני לא יכול להתחייב פה שנדע לעמוד באותו קצב כי בסוף החסמים משתחררים ואז מגיעים לקצב טבעי.

זאב אלקין: אבל עדיין כשקבענו את המספר הזה – אגב, הוא מופיע בקווי היסוד של הממשלה.

זאב אלקין: אדוני היושב-ראש, כולם צחקו לי בפנים, אמרו: 300,000?

זאב אלקין: אין מצב, זה לא המספרים.

מיכאל ביטון: אשמח לצחוק אתך ביחד עליהם בעוד שנה–שנתיים, כשבכל שנה תעשה מעל 75,000.

זאב אלקין: אתה רואה כבר מה המציאות השנה.

זאב אלקין: אמרו לנו שבשיא של כחלון היו 70,000, ו-70,000 כפול ארבע זה 280,000, אז איך אתם תגיעו ל-300,000?

זאב אלקין: ולכחלון היו כל הכלים ביד והוא היה שר האוצר אז הוא לא חסך כסף, וזה לא מיד בא, לא בשנה הראשונה.

זאב אלקין: איך אתם תגיעו ל-300,000 בארבע שנים?

זאב אלקין: כאמור השנה כבר הגענו ל-100,000.

זאב אלקין: היעד הזה הוא בר-השגה לחלוטין.

זאב אלקין: הלכנו על הערכה שמרנית יחסית של הפער בין השיווקים לעסקאות כי לא כל שיווק תופס, לפעמים אין קבלנים או יזמים שמגישים, לפעמים יש כל מיני בעיות של התניות תכנוניות שלא מאפשרות להתקדם, לפעמים יש בעיות טכניות או בירוקרטיות ואז השיווקים נופלים.

זאב אלקין: כפי שאתה רואה כאן, היינו מאוד מאוד צנועים.

זאב אלקין: אמרנו: מ-300,000 שיווקים ייווצרו 180,000 עסקאות.

מיכאל ביטון: בקרקע שנרכשה, ועל זה יתווסף.

זאב אלקין: זה באדמות מדינה.

זאב אלקין: תיכף נדבר על מה שיתווסף.

זאב אלקין: אנחנו מדברים על כך שכבר השנה נגיע כנראה ליעד של 60,000 עסקאות.

זאב אלקין: כלומר אם נמשיך באותו קצב נכסה יעד של ארבע שנים בשלוש שנים.

זאב אלקין: מדובר כאן על הערכה שמרנית יחסית.

זאב אלקין: אני מאמין שנגיע להרבה יותר מ-180,000 עסקאות.

זאב אלקין: במצב הנוכחי בשוק גם הפערים בין שיווק לעסקה הרבה יותר קטנים.

זאב אלקין: אם פעם היו הרבה שיווקים שלא נתפסו, היום רוב מוחלט של השיווקים נתפסים.

זאב אלקין: מן הבחינה הזאת אני צופה שהמספר בפועל יהיה הרבה יותר גדול ממה שמופיע כאן.

זאב אלקין: ומכאן נעבור למספר האחרון, שהוא המספר הקריטי, של התחלות בנייה.

זאב אלקין: למה יש פער בין העסקאות להתחלות בנייה?

זאב אלקין: פשוט מאוד: כי התחלות בנייה כוללות גם קרקעות פרטיות, כוללות גם התחדשות עירונית, שתיכף נדבר עליה, היא אחד מן היעדים המשמעותיים שלנו, והן כוללות את כל נושא המגזר הכפרי.

זאב אלקין: לכן במצטבר כשאנחנו מדברים על הכול ביחד, אנחנו מאמינים שניתן להגיע בארבע השנים הקרובות ל-280,000 התחלות בנייה.

זאב אלקין: זה ארבע פינות יסוד של התוכנית הלאומית בתחום הדיור, שאמורות לתת מענה לסוגיית היצע הדיור והגדלה משמעותית של כמות הדירות במדינת ישראל, כדי להתמודד עם עליית המחירים.

זאב אלקין: תמיד שואלים אותי מתי זה ישפיע על עליית המחירים – אין לי תשובה ברורה.

זאב אלקין: למה?

זאב אלקין: אם יחכו עד שהדירות האלה ייבנו בפועל אז זה כמובן תהליך שלוקח זמן.

זאב אלקין: התחלות הבנייה של היום זה השיווקים של אתמול.

זאב אלקין: לשיווקים שלנו היום ייקח זמן עד שיהפכו להתחלות בנייה.

זאב אלקין: יש תהליך הוצאת היתרים ברשויות מקומיות, שהוא מורכב וצריך לראות דרכים איך מצמצמים שם את לוחות הזמנים.

זאב אלקין: יש הרבה תחנות בדרך.

זאב אלקין: הרבה פעמים השוק מגיב מתוך צפי.

זאב אלקין: כשהוא מבין שהולכת להיות פה כמות גדולה של יחידות דיור והוא מבין שאנחנו רציניים, וב-100,000 שיווקים השנה אני חושב שהוכחנו עד כמה אנחנו רציניים כי אף אחד לא האמין שנצליח להגיע למספרים האלה, אז הרבה פעמים זה מביא את השוק כבר להגיב למציאות החדשה, כי הוא מבין שלשם הולכים.

זאב אלקין: לכן זה יכול לעבוד מהר, זה יכול לעבוד לאט יותר.

זאב אלקין: בסופו של דבר זאת הדרך היחידה שיש, אין דרך אחרת, וצריך לצאת לדרך הזאת, אחרת אנחנו רק נעמיק את המשבר.

מיכאל ביטון: הרי כמות ההיצע משפיעה על הביקוש.

מיכאל ביטון: בהיצע, ואפילו אם יש כמעט היצף, לכאורה המחירים יורדים אוטומטית.

מיכאל ביטון: אבל בנדל"ן למדנו שבתים יכולים להירכש להשקעה, וגם זה תלוי בסוג הבתים שנרכשים ובגודלם ומי יכול לקנות אותם.

מיכאל ביטון: ואז לא מספיק להגיד נעשה כך וכך שיווקים אלא באיזו דרך נוודא שחלק מן השיווקים ייועדו לזוגות צעירים.

מיכאל ביטון: אני מסכים אתך שהכמות משפיעה על המחיר אבל לבדה היא לא תשפיע.

זאב אלקין: אני מסכים אתך לחלוטין.

זאב אלקין: עוד כמה שקפים נגיע לעניין של דירות בהישג-יד לזוגות צעירים, נוכל לראות שם התייחסות ישירה לשאלה שאתה שאלת.

אביעד פרידמן: עוד נושא שצריך להתייחס אליו, שבסוף מחירי הדיור מושפעים גם מתשומות הבנייה.

אביעד פרידמן: בשנה הזאת, כשמחיר הברזל עולה ומחיר המתכת עולה ומחיר כל החומרים עולה, ובמיוחד כל מה שמיובא לארץ, זה לא תלוי בנו ולכן גם ככל שנציף את השוק צריך לדעת שאם מחיר הברזל עולה בשנה אחת ב-160% יש לזה השפעה.

מיכאל ביטון: אני רוצה לתת לכם לסיים הצגה סדורה כי יש לנו שאלות ספציפיות.

זאב אלקין: לגבי ההשקעה – אנחנו מטפלים גם בזה, למרות שפה הכלים הם יותר בידי משרד האוצר, אבל כאמור אנחנו עובדים בצורה מסונכרנת ביחד.

זאב אלקין: זו ההזדמנות להודות לכנסת על תרומתה למאבק הזה, כי רק במהלך הלילה האחרון והיום ב-9 בבוקר הכנסת סיימה את אחד מן המהלכים החשובים בתחום הזה, והוא העברת חוק מס רכישה שאמור לצנן טיפה את חלקם של המשקיעים בשוק.

זאב אלקין: אנחנו רוצים שקודם כול מי שיהיו בשוק הזה של הרכישה זה הזוגות הצעירים שחסרה להם דירה, או משפרי דיור שמחליפים דירה בדירה, ולאו דווקא דירות להשקעה.

זאב אלקין: השקף הבא נותן לכם התרשמות על כמה נושאים מרכזיים של תקציבי משרד הבינוי והשיכון.

מיכאל ביטון: השר, הקצינו 20 דקות והפרענו לך, בטח גנבנו לך 2–3 דקות, אבל אני לא רואה שאתם תעמדו ב-20 דקות.

מיכאל ביטון: תנסו להאיץ את הדברים.

מיכאל ביטון: בטח למנכ"ל גם יהיו תוספות.

זאב אלקין: ננסה לעמוד בזמנים וגם בחלק מן הנושאים נשאיר לכם לשאול שאלות ותהיה לנו אפשרות להשלים.

זאב אלקין: בשקף הזה אתם רואים את התוספות – זה למעשה התמונה התקציבית של שנתיים בתקציב הדו-שנתי האחרון לשנים 2017–2018, מול התמונה התקציבית בסיכומים התקציביים של 2021–2022 בכמה נושאים מרכזיים.

זאב אלקין: גם אם מסתכלים על התקציבים שבאו לסייע לנושא של בנייה חדשה, אתם רואים 920 מיליון שקל מול 1.354 מיליארד שקל; גם בנושאים של התחדשות עירונית, שכאן אתם רואים קפיצה גדולה – עוד נחזור לזה ובטח נעמיק בדיון היום; גם בנושאים של רכש דירות לדיור ציבורי ובנייה של יחידות דיור לקשישים בדיור ציבורי, מה שנקרא בתי גיל זהב; גם בסוגיה של תחזוקת דיור ציבורי וסיוע בדיור.

זאב אלקין: אתם רואים את הפרמטרים האלה.

זאב אלקין: כאמור, זו שוב הזדמנות להודות לשר האוצר על הנכונות שלו לשיתוף פעולה.

זאב אלקין: בלעדיו לא היינו מגיעים לתמונה תקציבית כזאת.

זאב אלקין: השקף הבא עוסק במטרות המשרד.

זאב אלקין: אפשר לדלג כי היושב-ראש ניסח אותן בשאלות שהוא שאל אותנו ומיקד מה אתם רוצים לשמוע.

זאב אלקין: זה בדיוק, אולי בלשון קצת אחרת, היעדים שרשומים כאן.

זאב אלקין: לכן אפשר לעבור כבר לשקף הבא.

זאב אלקין: המשרד בנוי משני מרכיבים בסיסיים: הבנייה החדשה, שזה משרד הבינוי, ונושא השיכון, שזה הדיור הציבורי וסיוע בשכר דירה.

זאב אלקין: לכן גם חילקנו כך את ההצגה.

זאב אלקין: אתם רואים כאן את הפעולות המרכזיות שלנו בשנתיים הקרובות בתחום הבנייה החדשה: קידום חדשנות ותיעוש בענף הבנייה – זה מה שאמור בעתיד לזרז מאוד את קצב הבנייה; ייעול וקיצור תהליכי הקמה של שכונות מגורים; הגדלת היצע יחידות הדיור המשווקות; הגדלת היקף שיווקי יחידות דיור בתוכניות למגורים בהישג-יד – תיכף נדבר על זה, זה ראוי להעמקה כי גם מיקדתם שם את השאלה; הגדלת היצע הדירות בשוק השכירות המוסדית; ושיפור ההגנה על רוכשי דירות, שזה פעילות חדשה שאנחנו עובדים עליה כרגע.

זאב אלקין: יש נושא שלם של מי מגן, איך מגנים על זכויות של מי שרוכש דירה.

זאב אלקין: אנחנו מנסים לבנות זרוע משמעותית בתוך המשרד שתיקח על עצמה הובלה במסגרת החקיקה הקיימת וגם תפעל לשדרוג של החקיקה במדינת ישראל כדי להגן על רוכשי הדירות.

זאב אלקין: השקף הבא הוא התשובה לאחת מן השאלות המרכזיות שאתה שאלת, איך אנחנו עוזרים לזוג צעיר כבר היום לקנות דירה, לפני שכל הפעולות האלה בתחום ההיצע ישפיעו על מחיר הדיור.

זאב אלקין: שאלת אותנו על גורלן של התוכניות השונות, של התוכניות מחיר למשתכן ומחיר מופחת ומה קורה היום.

זאב אלקין: התוכנית מחיר למשתכן, שאותה קידם השר כחלון, אכן נתנה מענה משמעותי להרבה מאוד זוגות צעירים, אך היו בה גם שאלות ובעיות, כמו בכל תוכנית.

זאב אלקין: אני לא מכיר שום מהלך שלא תהיה עליו ביקורת ושלא יהיו נושאים שיצוצו שלא חשבו עליהם מלכתחילה.

זאב אלקין: אני מניח שגם בדברים שאנחנו מציעים לעתיד תהיה ביקורת ויהיו דברים שלא חשבנו עליהם, זה מטבעם של דברים.

זאב אלקין: אבל בגדול התוכנית מחיר למשתכן כן נתנה מענה חשוב להרבה זוגות צעירים במדינת ישראל.

זאב אלקין: לצערי התוכנית הזאת נעצרה כאשר כחלון עזב את משרד האוצר והיא הוחלפה בתוכנית מחיר מופחת, שנתנה מענה כמעט אך ורק בפריפריה.

זאב אלקין: לפי כללי התוכנית היה מספר קטן מאוד של יחידות דיור לשיווק במחיר מופחת במרכז הארץ ולכן בפריפריה המענה נשאר, למרות שהוא היה בגרף של סיוע הולך ויורד משנה לשנה, בהחלטת ממשלה שבטייס אוטומטי הייתה צריכה להקטין את כמות הסיוע, אבל במרכז הארץ הוא נעלם כמעט כליל.

זאב אלקין: לכן בשנתיים האחרונות כל מה שהיה הוא רק שרידים של מחיר למשתכן שעוד לא שווקו ובהדרגה המשיכו להיות משווקים, אבל לא הייתה הגדלה משמעותית של הפעילות.

זאב אלקין: כאשר נכנסנו לתפקידנו היה ברור לנו, גם לי וגם למנכ"ל, שחייבים לשנות פה את המשוואה, במיוחד לאור העלייה החדה במחירי הדיור.

זאב אלקין: הרי המדינה מרוויחה הון עתק על שיווק הקרקעות ואז יש מצב אבסורדי.

זאב אלקין: הרי השוק הזה הוא לא שוק חופשי, המדינה שולטת על התכנון, על שיווק קרקעות, על היתרי בנייה לעובדים זרים, דרך רשויות מקומיות המדינה שולטת על היתרים ליזמים.

זאב אלקין: לכן כמעט הכול פה מנוהל בידי המדינה.

זאב אלקין: כאשר מי נהנה ממחסור בהיצע?

זאב אלקין: המדינה, כי מחיר הקרקעות עולה.

זאב אלקין: זה מה שקוראים לו בשפה פחות יפה סבסוד בקרקע.

זאב אלקין: דיברנו קודם לרשות מקרקעי ישראל, שלשמחתי תמכה בעמדתנו, למרות שהיא הגוף שמרוויח את הכסף הזה, ואחר כך הצלחנו לשכנע גם את משרד האוצר, בזכות התערבות אישית של שר האוצר, כי מול אנשי אגף התקציבים היה לא פשוט, שצריך לקבוע תוכנית משמעותית של הנחה, תוך ויתור על הכנסות מן הקרקע.

זאב אלקין: זה מה שאתם רואים כאן.

זאב אלקין: תוכנית מחיר מטרה קובעת שבין 60%–65% בשיווקים באדמות מדינה, גם בפריפריה וגם במרכז הארץ, יהיו במסגרת התוכנית הזאת.

זאב אלקין: המשמעות היא שעושים שומה לפי הערכים של שנת 2020, קרי: לפני עליית המחירים האחרונה, מכבים את המחיר, מורידים ממנו 20% הנחה עד לגובה של 300,000 שקל.

זאב אלקין: למעשה קבלן מתחייב למכור במחיר הזה, כאשר ההצמדה לא תהיה למדד הבנייה אלא למדד המחירים לצרכן פלוס 1%, כדי לברוח מן העלייה שיכולה להיווצר בגלל עלייה של מדד הבנייה.

זאב אלקין: בפריפריה כדי להגיע להנחות משמעותיות יש גם מענק מיוחד לרוכשי דירות בפריפריה, שהיה גם בעבר.

זאב אלקין: כאן עצרנו את הירידה כי לפי החלטת הממשלה היה צריך להיות מתווה יורד.

זאב אלקין: אנחנו עצרנו אותו בנקודת הזמן של הקיץ הזה כדי שהמענקים לא ירדו אלא יישארו כפי שהיו.

זאב אלקין: מדובר פה על צעד שהמחיר שלו להכנסות המדינה הוא בין 12 ל-20 מיליארד שקל בשנים הקרובות, זה הוויתור על הספסור על הקרקע.

זאב אלקין: לכן אתם יכולים להבין שהיה לא פשוט לשכנע את אנשי אגף התקציבים ללכת לתוכנית הזאת כי יש כאן ויתור דרמטי על ההכנסות לטובת זוגות צעירים שיוכלו לקנות דירה.

זאב אלקין: גם הפקנו לקחים ממחיר למשתכן, למשל אנחנו לא הלכנו על אזורי יוקרה.

זאב אלקין: חלק מן הביקורת על מחיר למשתכן הייתה שהמדינה נכנסה למימון של מיליון שקל או יותר בהרצליה או בתל אביב.

זאב אלקין: אין לזה צורך.

זאב אלקין: מי שיכול להרשות לעצמו לקנות דירה בצפון תל אביב לא צריך סבסוד מן המדינה של 300,000 שקל.

מיכאל ביטון: רק הערת ביניים: החזקתי מראש עיריית הרצליה שעשה הרבה מחיר למשתכן, כי זאת גם אמירה חברתית שלו.

מיכאל ביטון: ייתכן שצריכה להיות דיפרנציאליות בהתייחסות אבל זה שראש עירייה מצליחה, טובה ויציבה כלכלית אומר: אני אפתח את הדלת לזוגות צעירים – זה יפה, אבל אתם צודקים בתפיסה הכוללת.

זאב אלקין: אם אני צריך לראות איפה אני שם את הכסף של המדינה, וויתור על הכנסות הוא בכל זאת כסף של המדינה, אני מעדיף – מי שיודע לקנות בצפון תל אביב לא צריך אותי, הוא יסתדר גם בלי המדינה ובלי ההנחה הזאת של 300,000 שקל.

זאב אלקין: לעומת זה "התאבדתי" על כך שרוב מוחלט של הרשויות במרכז הארץ יהיו בתוך התוכנית, ועל זה גם היה ויכוח גדול.

זאב אלקין: ציבור הזוגות הצעירים במדינת ישראל צריך פתרונות גם בפריפריה וגם במרכז הארץ, ואכן זה מה שקורה במסגרת התוכנית.

זאב אלקין: נעבור לשקף הבא.

זאב אלקין: נושא נוסף שקשור לפתרונות של דיור בר-השגה זה דירות להשכרה.

זאב אלקין: אתם רואים כאן את הפעילות של חברת דירה להשכיר, שהיא היום אחד מן הכלים המרכזיים של המדינה לייצר דירות להשכרה לטווח ארוך, כולל גם דירות בהנחה לזכאים לכך.

זאב אלקין: אתם רואים את המספרים, שהייתה עלייה הדרגתית עד 2019 ואז נפילה קשה ב-2020, כחלק מאותה מציאות של היעדר תקציבים.

זאב אלקין: אתם רואים בנתונים של 2021 שחצינו את השיא של 6,000 דירות של דירה להשכיר ששווקו.

זאב אלקין: זו אמירה משמעותית מאוד ודרמטית.

זאב אלקין: בערך כל מה שדירה להשכיר עשתה עד השנה הזאת בין 2013–2020 היא עשתה השנה.

אורלי לוי אבקסיס: בשנת 2020 אנחנו רואים גם השפעה של הקורונה?

זאב אלקין: אני מניח.

זאב אלקין: גם קורונה וגם היעדר תקציב, יש פה שני דברים.

אורלי לוי אבקסיס: כלומר כחלק מזה אנחנו יכולים לראות את התוצאה של 2021 כהשלמת החסר של מה שלא הספיקו ב-2020.

זאב אלקין: חלק, למרות שהקורונה כמעט ולא מפריעה לשיווק.

זאב אלקין: אין היום בעיה - - -

אורלי לוי אבקסיס: ראיתי שהמנכ"ל מהנהן בראשו.

אביעד פרידמן: ההתייחסות העיקרית היא לנושא התקציב.

אביעד פרידמן: בהיעדר תקציב לשנת 2020 נבלמו חלק מן השיווקים שלא יכלו לקרות.

אביעד פרידמן: הקורונה פחות השפיעה.

אביעד פרידמן: יותר השפיע היעדר התקציב בשנה הזאת.

זאב אלקין: הקורונה השפיעה על השלמות בנייה והתחלות בנייה, אבל כאן אני מדבר על שיווקים.

זאב אלקין: על השיווקים הקורונה כמעט ולא משפיעה ככזאת, פרט לתקופות של סגר מוחלט שאז גם עובדי המדינה לא עבדו ולא עסקו בשיווק, אבל זה פרקי זמן קצרים ולא משמעותיים.

זאב אלקין: אתם רואים כאן קפיצת דרך.

זאב אלקין: הכלי השני לקפיצת דרך בתחום הזה גם הוא נפתח בזכות הכנסת, הרפורמה שחוקקתם בחוק ההסדרים האחרון, שאנחנו הצענו אותה, לעידוד כניסה של גורמים מוסדיים לתחום של השכרה לטווח ארוך.

זאב אלקין: הוא אמור להיות הכלי המשלים לדירה להשכיר כדי לייצר פתרונות בדיור להשכרה לטווח ארוך.

זאב אלקין: אדוני היושב-ראש וחבריי חברי הכנסת, אני צופה קושי במיוחד במרכז הארץ.

זאב אלקין: למה?

זאב אלקין: כי בפריפריה, בגלל הרבה דירות של מחיר למשתכן, ועכשיו מחיר מטרה, ובאמצע מחיר מופחת שכן פעל בפריפריה, יהיו לא מעט דירות להשכרה בשוק הפרטי.

זאב אלקין: אנשים קנו דירות חדשות, זוגות צעירים, חלקם לא גרים שם, משכירים את הדירות האלה, כי במשך חמש שנים הם לא יכולים למכור, ושוכרים במקום אחר.

זאב אלקין: לכן אני צופה ירידה במחירי השכירות בפריפריה בשנים הקרובות ובמקביל עלייה במרכז הארץ כי הרבה זוגות ישכרו במרכז.

אורלי לוי אבקסיס: אתה אומר בעצם - - -

מיכאל ביטון: אורלי, לא.

מיכאל ביטון: את הגעת באיחור.

מיכאל ביטון: קבענו את הכללים: אין שאלות, אין הערות, הם מסיימים את ההצגה, לכל חבר כנסת תהיה אפשרות לשאול בצורה סדורה לפי זמן הגעתו, כדי שנצליח אולי לאפשר לעוד שותפים להתבטא בדיון הזה.

מיכאל ביטון: האם אתה לקראת סיום, השר?

אורלי לוי אבקסיס: מיכאל, אתה רוצה להוציא אותי?

אורלי לוי אבקסיס: אעשה לך עבודה קלה ואני אצא בעצמי, כדי שלא יהיו פה אירועים לא נעימים.

אורלי לוי אבקסיס: עשיתי לך את העבודה.

מיכאל ביטון: אורלי, לכולם יש הרבה שאלות וכולם מתאפקים.

זאב אלקין: אנחנו עוברים לתחום השיכון, לפעולות המרכזיות כאן.

זאב אלקין: קודם כול, הגדלת ההיצע של דירות בדיור הציבורי ובבתי גיל זהב.

זאב אלקין: אנחנו מדברים על תקציב של 2.86 מיליארד שקל.

זאב אלקין: הוא מהלך משמעותי.

זאב אלקין: תיכף נראה את המספרים; השקעה בתחזוקה והנגשה של מלאי הדירות הקיים; שיפור ההלימה בין כלי הסיוע בדיור הציבורי לצורכי הזכאים, או במילים פשוטות יותר: הקמת ועדה ציבורית לנושא קריטריונים לזכאות לדיור ציבורי, שתפעל במקביל לצוות החשיבה שלנו בנושא הפינויים.

זאב אלקין: יש כמובן התכתבות בין שני הנושאים האלה; גיבוש מודל שכירות בטוחה, זה שכירות לטווח ארוך כאופציה של דיור ציבורי; כמובן מכרז של הפעלת בתי גיל זהב, שהוא משמעותי מאוד; והוספת פתרונות דיור מתוך המלאי הקיים של דיור ציבורי, למשל השבה של הדירות שהיו בידי השוכרים הציבוריים.

זאב אלקין: דיברנו על זה בהרחבה בדיון אחר שהתקיים כאן בוועדה ולא ארחיב עכשיו.

זאב אלקין: השקף הבא.

זאב אלקין: לגבי הגדלת מלאי הדיור הציבורי, אתם רואים את התמונה.

זאב אלקין: בשנים 2015–2020 עבור המלאי הזה הוקדשו 1.53 מיליארד שקל והמלאי גדל ב-3,354 יחידות דיור, רובן יחידות של בתי גיל זהב, 2,650 מהן.

זאב אלקין: זו התוכנית שהשר גלנט הוביל בזמנו עם עמיגור.

נעמי מורביה: מה עם אנשים עם מוגבלות?

זאב אלקין: תיכף נדבר גם על זה.

מיכאל ביטון: נעמי, הערתי את ההערה הזאת בפתח דבריי, שתהיה התייחסות גם לנושא אנשים עם מוגבלות ונכים, אבל אני מבקש לאפשר לשר להמשיך.

נעמי מורביה: אני מתנצלת.

זאב אלקין: 704 יחידות דיור זה האיגו"ח של חברת עמידר, שכבר הוזכר פה גם בדיונים הקודמים, זה בשש השנים שקדמו, בסיכומים התקציביים שהיו שם.

זאב אלקין: חלקם בביצוע עד עכשיו, חלק מבתי גיל זהב שמופיעים פה אנחנו חונכים השנה ובשנה הבאה, אבל ההקצאות התקציביות נעשו באותן שנים.

זאב אלקין: בסיכום התקציבי של 2021–2022 אתם רואים, זה שנתיים מול שש שנים, הקצאה של 2.86 מיליארד שקל לטובת הגדלת מלאי פתרונות דיור ציבורי, ובמספרים של יחידות דיור אנחנו מדברים על 4,700 יחידות דיור חדשות, 3,000 בבתי גיל זהב ועוד הסכם נוסף עם עמיגור שאנחנו עובדים עליו עם הסוכנות היהודית כרגע, ו-1,700 דירות ברכש בשוק הפרטי.

זאב אלקין: דיברנו על זה בעבר, לא ארחיב כרגע, אבל אתם רואים את הפרופורציות של ההשקעות בשנתיים הקרובות מול שש השנים שקדמו להן.

זאב אלקין: נעבור לשקף האחרון ואז נוכל להיכנס לסוגיות הפרטניות שהעליתם, ואם יעלו פה שאלות נשמח להתייחס, גם לעניין בניינים מסוכנים, גם לעניין דירות בנגישות וכולי.

זאב אלקין: הנושאים המרכזיים בתחום התחדשות עירונית ומרקם ותיק – קודם כול, סוגיה מרכזית שתלווה אותנו במהלך השנה הקרובה, והיא סוגיה לא פשוטה, היא ההתלבטות על הקווים המקבילים בין התחדשות עירונית לבין מה שהיה קרוי פעם שיקום שכונות, כלומר מה עדיף.

זאב אלקין: האם עדיף להיכנס לשכונות הוותיקות ולהוביל התחדשות עירונית, שנותנת מענה בו-זמנית למספר סוגיות: 1) משפרת את רמת הדיור של התושבים, מאפשרת להם לקבל דירות הרבה יותר טובות בסטנדרט המודרני, 2) מאפשרת להגדיל משמעותית את כמות מלאי הדירות, כי בהתחדשות עירונית יש תוספת במימוש זכויות הבנייה, 3) פותרת את הבעיה הביטחונית של ממ"דים, כי בהרבה מאוד בתים ותיקים אין פתרון נכון למיגון, 4) באזורים הרלוונטיים נותנת פתרון גם לחיזוק המבנים בגלל סכנה מרעש אדמה אפשרי.

זאב אלקין: ההתלבטות פה פשוטה מאוד: האם להשקיע בכל אחד מן הנושאים האלה בנפרד, כלומר ללכת לשכונות ותיקות, להשקיע קצת כסף בשיקום שכונות, שזה בעיקר טיפול קצת בתשתיות וקצת בצבע ובמבנה החיצוני אבל זה נעלם די מהר, בתוך כמה שנים כבר לא רואים את ההשלכות של זה, ובמקביל במקום אחר להשקיע בחיזוק מבנים, ובמקום אחר להשקיע בבניית ממ"דים; או לרכז מאמצים משמעותיים של כל התקציבים להתחדשות עירונית.

זאב אלקין: במרכז הארץ זה נושא את עצמו כלכלית.

זאב אלקין: אם צריך סיוע, צריך בעיקר סיוע לרשויות מקומיות לטיפול בתשתיות העל, כי בצדק אומרים ראשי הערים: התחדשות עירונית מגדילה מאוד את כמות האוכלוסייה באזורים הוותיקים.

זאב אלקין: באזורים חדשים יש הסכם גג, אתם עוזרים לנו, ואילו פה לא, אז לא שווה לנו.

זאב אלקין: לכן אנחנו הולכים על פיילוט של הסכמי גג עם רשויות מקומיות, או מודל תמיכה, אנחנו עוד מתלבטים, אבל הרעיון הוא לתת תקציבים לרשויות מקומיות שבהן יש פוטנציאל גדול להתחדשות עירונית, שכלכלית הוא נושא את עצמו וכל מה שצריך הוא לסייע לרשות המקומית להתמודד עם ההשלכות של ההתחדשות העירונית.

זאב אלקין: במקביל בפריפריה אנחנו מדברים על דבר חדשני שקורה לראשונה, על הקצאה של תקציבים משמעותיים לטובת התחדשות עירונית בפריפריה, ששם זה לא מחזיק את עצמו כלכלית, צריך סיוע של המדינה, אבל אנחנו חושבים שגם לקריית שמונה מגיעה התחדשות עירונית ולא רק לתל אביב או לחולון.

זאב אלקין: יש את המהלך הזה, ואז מה שאנחנו עושים הוא איגום תקציבים.

זאב אלקין: באנו למשרד הביטחון ואמרנו: איפה חשבתם לממן ממ"דים בשנה הקרובה?

זאב אלקין: נתחיל שם התחדשות עירונית.

זאב אלקין: חבל שתבנו ממ"ד בבית ישן, שלפעמים גם גורם לבית הזה בעוד כמה שנים ליפול כי הוא מכביד עליו הנדסית.

זאב אלקין: בואו נבנה כבר בניינים חדשים עם ממ"דים בסיוע הכסף שלכם.

זאב אלקין: ואותו דבר לגבי תקציבי חיזוק מבנים שיש אצלנו וכולי.

זאב אלקין: כלומר אנחנו עושים איגום תקציבי: כסף חדש מן האוצר, תקציבים שקיימים אצלנו, תקציבים של משרד הביטחון, כדי להוביל פיילוט של התחדשות עירונית בפריפריה.

זאב אלקין: מדברים כרגע גם על מפעל הפיס.

זאב אלקין: אם תעודדו אותם אנחנו נשמח מאוד שייכנסו אתנו לשותפות בנושא הזה.

זאב אלקין: כרגע יש לפחות שלוש רשויות שבהן נתחיל, בשל סיבות ביטחוניות: קריית שמונה, שלומי ושדרות.

זאב אלקין: אנחנו מתכוונים להרחיב את זה לעוד ועוד רשויות מקומיות בהתאם לתקציבים וכלים נוספים שעומדים לרשותנו.

מיכאל ביטון: אשקלון, בית שאן.

זאב אלקין: יש פה עוד נושאים בהתחדשות עירונית אבל נדמה לי שאני כבר הגזמתי מעבר ל-20 דקות שהקצבת לנו, אשאיר את זה לשאלות.

מיכאל ביטון: השר, תודה רבה.

מיכאל ביטון: לכל חברי הכנסת שלא נכחו בפתיחה, אנחנו בעיקר שואלים שאלות קצרות ולעניין, לא הסברים, לא אמירות, לא תפיסות עולם, כדי לקבל כמה שיותר תשובות מן השר ומן המנכ"ל עכשיו.

מיכאל ביטון: בעתיד אם נרצה העמקה באחת הסוגיות אנחנו נערוך דיוני המשך.

מיכאל ביטון: תודה על ההצגה המפורטת של הדברים.

מיכאל ביטון: אני אשאל כמה שאלות.

מיכאל ביטון: אתם תרשמו את כל השאלות, אל תשיבו, וכל חבר כנסת יוכל לשאול שאלות קצר ולעניין.

מיכאל ביטון: אנחנו ניתן לעוד כמה אנשים להתייחס ואז יהיה סבב התייחסות שלכם.

מיכאל ביטון: אתן דוגמה אישית בשאלות שלי.

מיכאל ביטון: ראשית, בעבר הייתה בנייה תקציבית, לא פחדו לבנות בתים ולמכור אותם דרך חברת שיכון ובינוי.

מיכאל ביטון: זה נתן הזדמנות לאנשים, בלי פערי תיווך, וזה נתן עשרות אלפי בתים, מאות אלפי בתים לאנשים.

מיכאל ביטון: חלק מן הבתים בבנייה תקציבית היו בית צומח.

מיכאל ביטון: בפריפריה יש קרקע, אפשר לקחת רבע דונם – עשה את זה אריק שרון בהצלחה מטורפת: בנה 60 מטר, מכר את זה ב-300,000 שקל, ב-200,000 שקל במחירים של שנות התשעים, והשאיר היתר בנייה ל-140 מטר.

מיכאל ביטון: זוג צעיר גר בדירה של 60 מטר ובחלוף עשר שנים התבססו והרחיבו את הבית.

מיכאל ביטון: יש עשרות אלפי בתים כאלה בישראל.

מיכאל ביטון: זה מודל יפה: בית צומח.

מיכאל ביטון: 60 מטר, צמוד קרקע, בפריפריה איפה שיש אדמה, וכאשר רווח לך תוסיף 100 מטר, יש לך היתר בנייה מראש בתוכנית התב"עית.

מיכאל ביטון: צריך לא לפחד מהדבר הזה.

מיכאל ביטון: אחוז המכרזים לדיור ציבורי בשיווקים – היה פה דיון מול משרד האוצר בבקשה לקבל יותר כסף לדיור הציבורי אבל להוציא את הכלל של בניית דיור ציבורי כחלק מן השיווקים.

מיכאל ביטון: זה דבר שחבל עליו.

מיכאל ביטון: אבל אולי עליתם פה על משהו.

מיכאל ביטון: יש לכם את החברה דירה להשכיר, יש לכם מיליארדים שאתם מתחייבים עליהם בדמי שכירות.

מיכאל ביטון: ניתן ללכת לפרויקטים של דירה להשכיר ולזרוע שם 5%, 10% דירות לדיור ציבורי, עם התחייבות של המדינה לשכור את הבתים האלה.

מיכאל ביטון: היא גם כך משכירה.

מיכאל ביטון: המרקם הוותיק – מה שאמרת היה מושלם, לעבוד עם משרד הביטחון, לעשות ממ"ד, לעשות הכול, גם נגד רעידות אדמה.

מיכאל ביטון: זה דבר אחד.

מיכאל ביטון: אבל עד אז לא כל הבלוקים ייכנסו לזה, אז צריך כן לראות שזה נראה מכובד, עם המשרד להגנת הסביבה ואתכם, להשקיע 10% מן השיפוץ לתחזוקה, לשפץ בלוקים רק לרשויות שמוכנות להיות שותפות בתהליך רתימת הקהילה לתחזוקה.

מיכאל ביטון: לא לשפץ בלוקים איפה שאין תחזוקה.

מיכאל ביטון: אלה ההערות שלי.

מיכאל ביטון: באותה תמציתיות אני מבקש מחברי הכנסת לשאול את השאלות שלהם.

אורי מקלב: תודה רבה, אדוני היושב-ראש.

אורי מקלב: אודה ואתוודה שלא הייתי בדיון.

אורי מקלב: אני גם צריך לחזור לוועדת החוקה, אני חבר הכנסת היחיד שמשתתף שם בדיון פרט ליושב-ראש ויש לי בזה אחריות.

אורי מקלב: אני רוצה לדבר על דברים שלאו דווקא שמעתי ממך.

אורי מקלב: קודם כול, אנחנו רוצים שתצליח בתפקיד.

אורי מקלב: אם אנחנו מסתכלים על כלל האוכלוסייה במדינת ישראל, כלל האוכלוסייה במדינת ישראל חשובה, גם אם אתה לא רוצה היא חשובה, כי אנחנו חיים ביחד.

זאב אלקין: למה שאני לא ארצה?

אורי מקלב: עכשיו אגיד למה אני חושב שאתה לא רוצה.

אורי מקלב: אני רוצה להתייחס לפעולה שאתה הפסקת אותה, ואתה יודע בדיוק על מה אני חושב.

אורי מקלב: אם הייתה תוכנית בקריית גת ג' לפתרון מסוים לאוכלוסייה החרדית ואתה הפסקת אותו – ואני גם לא חושב שאתה תגיד את התשובה שאמרת במקום אחר, שזה הפתרון – זה פגיעה.

אורי מקלב: אני מאוד רוצה לחשוב שזה לא כך.

אורי מקלב: הפגיעה הייתה מיידית.

אורי מקלב: אתה נתת הוראה לוועדות התכנון להפסיק לדון במקום הזה.

אורי מקלב: אני לא רוצה להתייחס לשאלה אם זה הפתרון או לא הפתרון.

אורי מקלב: זו הייתה התוכנית המרכזית לפתרון.

אורי מקלב: אני לא אומר שלא היה צריך עוד.

אורי מקלב: תדע שזה משפיע על כלל האוכלוסייה.

אורי מקלב: אני אומר את זה לציבור ולא רק לך.

אורי מקלב: כאשר יש אוכלוסייה גדולה שהמעורבות שלה בשוק הדירות היא אפילו הרבה יותר גדולה מחלקה באוכלוסייה, מכיוון שהתרבות של קניית דירות מכוונת להיקף קנייה גדול יותר – לא משנה מה שיעור האוכלוסייה החרדית אבל בנושא שוק הדירות חלקה גדול יותר והוא גם משפיע.

אורי מקלב: מכיוון שלא נותנים לה אלטרנטיבות אז היא מחפשת שווקים אחרים.

אורי מקלב: זה לא לטובת הקונים וגם לא לטובת המשווקים והמתכננים.

אורי מקלב: אנחנו יודעים שיש אוכלוסייה חרדית שיש לה את הצרכים ואת ההתאמות שלה.

אורי מקלב: לא מבקשים דירות מפוארות יותר או גדולות יותר, הם מבקשים את ההתאמות כדי שהם יוכלו לגור שם.

אורי מקלב: מה שהם עושים, אתה רואה את זה: הם מתערבים בשוק הכללי, ויכולה להיות לזה השפעה, וכאשר יש מצוקה הם גם חלק מעליית מחירי הדירות.

אורי מקלב: הם נפגעים מזה אבל הם גם גורמים לזה.

אורי מקלב: שלא יחשוב מישהו בציבור שאם לא מתייחסים לאוכלוסייה החרדית הפירוש הוא: מה אכפת לי? לא.

אורי מקלב: זה משפיע עליך לרעה במחירי הדירות.

אורי מקלב: אתם במשרד בוודאי צריכים לדעת את זה.

אורי מקלב: אני חושב שהאמירות, וגם מה שקורה היום ואנחנו לא מצליחים לשנות את זה, שמחירי הדירות לא ירדו – זה עצמו גורם לעליית המחירים.

אורי מקלב: זה גם אווירה, זה גם המדיניות שאתם אומרים, כל הפרשנים אומרים את זה.

אורי מקלב: מה זה גורם לשוק?

אורי מקלב: כשאתה אומר מראש – והדרך להתמודד עם ירידה ולהשפיע עליה היא בשיווק מסיבי, בהצפה.

אורי מקלב: בלי הצפה כל תוכנית לכשעצמה היא שמיכה שיש לסחוב אותה לצדדים.

זאב אלקין: לא היית פה בהצגה.

זאב אלקין: בדיוק לזה התייחסתי.

אורי מקלב: אבל הצפה אמיתית שהיא יישומית, הצפה שהיא לא רק בשלבי תכנון.

אורי מקלב: צריך למצוא פתרונות.

אורי מקלב: אתה יודע שאפשר, ואני לא חושב שצריך לברוח מלזרוע ביד שנייה, בהתחדשות העירונית.

אורי מקלב: כל הדברים האלה יכולים לגרום לשינוי.

אורי מקלב: אני חושב שמחובתך לקדם את התוכניות לגבי האוכלוסייה החרדית, שם יש מצוקה קשה ביותר.

אורי מקלב: אני לא רוצה כאן להרחיב, אדוני היושב-ראש, באיזה אופן גרים היום – אתה דיברת על 50 מטר, על דירות קטנות – היום אוכלוסייה רבה של אלפי זוגות צעירים עם ילדים חיים ב-30 מטר, ואפילו ב-20 או 25 מטר, במקרה הטוב, ומגדלים שם גם שני ילדים.

אורי מקלב: אין מקום לילד, הם מחפשים אחרי הצוהריים מקומות שיוכלו להביא אליהם את הילד כדי שיוכל לזוז.

אורי מקלב: זאת מצוקה שאתם יכולים לפתור.

אורי מקלב: יש עוד כמה פתרונות, אני לא רוצה להרחיב פה.

אורי מקלב: את זה בעזרה ובהתאמות אפשר לעשות.

מיכאל ביטון: תודה לך חבר הכנסת אורי מקלב.

מיכאל ביטון: חבר הכנסת ישראל אייכלר, בבקשה.

ישראל אייכלר: כבוד היושב-ראש, כבוד השר, לא תיאמתי לא עם מר מקלב ולא עם מר אשר.

ישראל אייכלר: אני שמח וגאה שהסיעה הכי בולטת בדיון הזה היא סיעת יהדות התורה, וזה בגלל המצוקה שיש אצלנו בציבור בעניין השיכון ולכן זה מעניין אותנו מאוד.

ישראל אייכלר: אני רוצה קודם כול לברך על עצם הדיון.

ישראל אייכלר: להלן השאלות, כפי שהיושב-ראש ביקש, בקצרה: משרד הבינוי והשיכון החליט לבנות בנוף הגליל 3,400 דירות.

ישראל אייכלר: זה דבר חשוב מאוד ויכול לעזור מאוד גם לאוכלוסייה החרדית וגם לציבור בכלל בנוף הגליל וגם לגליל עצמו ויש לברך על זה.

ישראל אייכלר: אבל עכשיו אני חוזר מדיון בוועדה לפניות הציבור בעניין התחבורה, הקשיים האדירים של שש שעות להגיע מנוף הגליל לירושלים, לאשדוד, החלפת אוטובוסים.

ישראל אייכלר: זה לא הנושא עכשיו.

ישראל אייכלר: אבל יש דברים שאני רוצה להגיד בוועדה ותסכימו איתי.

ישראל אייכלר: שלושה ת"וים הם תנאי לשגשוג ופיתוח עיר: תעסוקה, תחבורה, תרבות וחינוך.

ישראל אייכלר: אדם שאין לו תעסוקה לא ילך למקום מרוחק.

ישראל אייכלר: אדם שאין לו תחבורה לא ילך למקום מרוחק אם אין לו רכב פרטי, ומדובר בדרך כלל באנשים שנזקקים לתחבורה ציבורית.

ישראל אייכלר: ואם אין להם תרבות וחינוך גם לא ילכו למקום מרוחק.

ישראל אייכלר: גם זה נוגע למשרד הבינוי והשיכון.

ישראל אייכלר: אהיה ספציפי יותר, לגבי כביש 6500, שהיה אמור לחבר את נוף הגליל לכבישים הראשיים, משרד הבינוי והשיכון כבר שילם את החלק שלו לכביש הזה אך משרד התחבורה עכשיו הפסיק את זה.

ישראל אייכלר: זה כביש שיכול לשחרר את כל הבעיות של התחבורה הציבורית, שצריכה לעבור את כל ואדי ערה ואת כל הישובים מסביב כשמגיעים לאזור המרכז.

ישראל אייכלר: תרשמו את זה כשאלה ואני מבקש תשובה.

ישראל אייכלר: דבר נוסף, לגבי המכרזים – אחת הבעיות שגרמו לייקור הדירות בארץ היא שהיו מכרזים לכל המרבה במחיר.

ישראל אייכלר: לכן אני מברך על כל תוכנית כמו מחיר למשתכן, מחיר מטרה, מה שלא יהיה, שיקבל את הקרקע מי שנותן את הדירה הכי זולה והכי טובה לאזרח ולא מי שנותן לאוצר 14 מיליארד שקל בשנה ממכירת קרקעות.

ישראל אייכלר: כאשר אתם באים לעשות כל מיני תוכניות לגבי השכרה וכן הלאה, תמיד שהכלל יהיה: לא המרבה במחיר אלא מרבה השירות במחיר הזול ביותר.

ישראל אייכלר: לגבי עיריות – אמרת שצריך לעזור לעיריות לפתח, כי הן טוענות שאין להן די תשתיות.

ישראל אייכלר: ניסיתי להעביר חוק פיצול דירות בכנסות קודמות, וכחלון וסיעתו כבר כיוונו את זה רק לישובים קהילתיים.

צמודי קרקע.

ישראל אייכלר: לעשירים, בקיצור.

ישראל אייכלר: אנחנו רצינו לעשות את זה כדי להוציא אלפי דירות גדולות, שאנשים מבוגרים יורידו מן הדירה שלהם 40 מטר וישכירו לזוגות צעירים, וכך יוכלו להציף את הארץ באלפי דירות.

ישראל אייכלר: מי שהתנגד לזה הם ראשי הערים.

ישראל אייכלר: אני רוצה שבהסכמים שלכם עם ראשי הערים לסיוע בתשתיות, כשהטענה שלהם תהיה: אין לי מספיק תשתיות, אין לי מספיק מקומות חניה, אין לי מספיק פינוי אשפה, הסיוע יהיה מותנה בכך שראש העיר יאפשר פיצול דירות, בפרט לזוגות צעירים ולסטודנטים ולמי שצריך דירות בשכירות.

ישראל אייכלר: עוד נושא אחד, עניין הדירות המסוכנות – דיברת על זה, אדוני השר.

ישראל אייכלר: אנשים שנמצאים בדירה בסיכון, שמשרד הבינוי והשיכון ייתן להם שכירות.

ישראל אייכלר: לא בגלל שמשרד הרווחה יגיד שזה אדם במצוקה אלא בגלל שאין לו דירה.

ישראל אייכלר: אנשים הוצאו מדירותיהם ומתגוררים ברחוב.

ישראל אייכלר: זה גם יהיה תנאי לרשות העירונית.

ישראל אייכלר: הרשויות מתעלמות.

מיכאל ביטון: אנחנו בבעיה בנושא הזה.

מיכאל ביטון: יכול להיות שיהיה על זה דיון מיוחד בוועדה.

מיכאל ביטון: ההערה שלך נכונה – השארנו את האנשים האלה אבודים.

ישראל אייכלר: בדיוק.

ישראל אייכלר: משרד הבינוי והשיכון יגיד לראש העיר: אתה רוצה סיוע?

ישראל אייכלר: בבקשה, אם יש בית מסוכן, כשמהנדס העיר מוציא את האנשים, אתה ביחד עם משרד הבינוי והשיכון תשלמו את השכירות עד שהאנשים האלה יקבלו דירה.

ישראל אייכלר: הם פשוט לא יגורו ברחוב.

מיכאל ביטון: תודה רבה חבר הכנסת אייכלר.

מיכאל ביטון: חבר הכנסת יעקב אשר, בבקשה.

תודה, אדוני היושב-ראש, כבוד השר.

בדרך כלל כשבונים תוכנית או מציבים יעדים קודם כול אנחנו צריכים לדעת מה החוסר.

לא ראיתי את המצגת.

לא הייתי פה בהתחלה כי אני עוסק במטרו, דווקא דוחף מאוד את המטרו, למרות שאני באופוזיציה.

זאב אלקין: חייבים להיות ממלכתיים באופוזיציה.

מיכאל ביטון: בוועדה הזאת אנחנו ממלכתיים.

לא רק בוועדה הזאת, גם בעוד ועדות.

גם אני הייתי בוועדות אחרות.

אני מקווה מאוד שזה יהיה גם הפעם.

בוועדה הזאת בוודאי.

תיכף תראה איך הוא לא מפריע לי בדרך אז תראה כמה זה ממלכתי, הוא לא יפריע לי.

אני לא יודע אם אמרתם את זה אבל האם יש לכם נתונים על החוסר, ועל החוסר לפי מגזרים?

אני לא מתבייש לדבר פה בשביל המגזר החרדי, ואני גם שואל על המגזר הערבי כי המגזר הערבי מקבל כרגע טיפול.

יכול להיות שהוא לא מספיק.

חשוב לדעת מה החוסר, פחות או יותר על פי מגזרים.

אדוני המנכ"ל, קשה כמובן לדעת בדיוק, אתה לא יכול לזהות את הכול, אבל פחות או יותר.

ממילא מפה אני גוזר מה יעדי התכנון.

בממשלה הקודמת הייתה החלטת ממשלה על יעדי תכנון לשנים 2016–2018.

אני לא יודע מה קרה מאז, אבל אני מתאר לעצמי שגם אתם מציבים יעדים.

מיכאל ביטון: הכול הוצג.

הוצג כללית או הוצג לפי מגזרים?

מיכאל ביטון: הוצג באופן כללי.

אני מבקש לדעת, כי השאלה הראשונה שלי והשאלה השנייה מתחברות זו לזו.

אם מתברר שחסרות למשל 1,000 יחידות דיור, ו-500 מתוכן חסרות בציבור הערבי – בואו לא נגיד בציבור החרדי כדי שלא יחשבו שאני מדבר בשביל החרדים – אז כמובן שהיעדים צריכים להיות בהתאם.

לכן חשובה לי מאוד הקורלציה הזאת והנתונים הללו כדי לדעת.

מיכאל ביטון: אם כבר הוספת את זה, תכניס גם נכים.

מיכאל ביטון: יש הרבה נכים שאין להם בית צמוד קרקע.

אני מוכן להוסיף הכול, העיקר שתהיה התייחסות לאוכלוסיות.

אוכלוסיות מוחלשות הן מוחלשות – אחת מוחלשת אובייקטיבית, אחת בגלל אמונה, אחת בגלל משהו אחר, אחת בגלל מוצא, לא משנה.

אני לא יודע אם יהיו לך תשובות פה כי ההמשך שלי מזה הוא דבר נוסף שאני רוצה לומר.

הייתה החלטת ממשלה בזמנו כשהיעדים היו: יעדי תכנון לציבור החרדי, דובר על 200,000 עד שנת 2035.

אני לא יודע מאיפה גזרו את זה בדיוק.

יעדי התכנון היו 19,500 יחידות דיור בתכנון, ויעדי שיווק 15,000 יחידות דיור.

זו הייתה החלטה שנתקבלה בזמנו על השנים 2016–2018.

לפני שתגיד לי שהיינו בממשלה – לא כל הדברים יצאו אל הפועל, לא הכול בוצע.

אתם אומרים: היום אנחנו הולכים לעשות את זה ולהוציא אל הפועל.

פה אני מתחבר לתוכנית הדגל, שדיבר עליה גם חברי הרב מקלב, כי אנחנו היינו בתוך העניין הזה.

אני הייתי בתוך העניין הזה עמוק מאוד.

מבחינת יעדי התכנון 10,000 יחידות הדיור האלה בשפיר, אחרי הרבה זמן, אני רוצה להגיד ליושב-ראש שיידע על מה מדובר.

מדובר על תוכנית בקריית גת מערב, בשטח מוניציפלי לא של קריית גת, הוא כרגע בשפיר, עוד לא הייתה אפילו ועדת גבולות למיטב ידיעתי.

אז היו שם 10,000 יחידות דיור והתב"ע קיבלה תוקף ב-2016.

המדינה לא מיהרה לשווק אותן בגלל אלף בעיות אחרות, שעד הרגע קיימות בצורה כזו או אחרת: החרסית וכל הדברים הנחמדים בתוכו.

אני בעניין, אדוני.

אם תרצה ייעוץ ללא תשלום, אני יכול גם כן.

מיכאל ביטון: מעניין אותי למה התכוונת שאני לא אפריע לך.

אל תפריע לי עכשיו כי זה הפאנץ'.

יש יעדים וצריך לדעת מה הם.

זאב אלקין: חבר הכנסת אשר, לגבי ייעוץ ללא תשלום, נצטרך לעשות מכרז כי עוד חבר כנסת אחד מסיעתך הציע אותו דבר.

לי אין ניסיון.

אני יודע שאתה אוהב תמיד לסכסך בינינו אבל פה לא תצליח כי זה בלי תשלום.

..

זאב אלקין: לא, חס וחלילה.

מיכאל ביטון: יכול להיות שיהיה לך יועץ חליפי ברוטציה.

מיכאל ביטון: בבקשה, חבר הכנסת אשר.

אני מציע לך, אדוני שר הבינוי והשיכון ואדוני המנכ"ל, שתעבור בבני ברק ותראה את מתחם ה-BBC בבני ברק, שאנשים אמרו שאני לא נורמלי שאני בכלל חולם על הדבר הזה, והוצאנו אותו אל הפועל, מגדלי תעסוקה ענקיים, שהיום הם אחד האייקונים בגוש דן.

אז אני גם בחלום הזה.

אני רוצה לומר דבר אחד קודם כול.

אני מבקש שבאופן רגיל כשאתם מציגים נתונים – כפי שאתם ידעתם לתוכנית של הערבים לעבוד על נתונים אז היעדים גם צריכים להיות יעדים לציבורים שונים.

כפי שאמר קודם הרב מקלב, אנחנו הורסים לכם את הסטטיסטיקה.

מצוקת דיור יש אצל כולם, גם אצל אנשים חילוניים וגם אצל חרדים.

אבל לדעתי אנחנו קטליזטור רציני בסטטיסטיקה הזאת.

אם ייפתרו הבעיות של הציבור החרדי, במקביל לבעיות של כלל הציבור, תהיה להם השפעה על הסטטיסטיקה ועל ההחלטות שלכם.

אני רוצה לומר עוד דבר אחד.

אתה יודע כמוני שיש בעיה להקים שכונות חרדיות בגלל התנגדות של ראשי ערים, כי עם כל הכבוד אתם לא הגוף השולט.

ראשי ערים היום שולטים במדינה, מה לעשות, בממשלה הקודמת וגם בממשלה הזאת.

זו הייתה הטרוניה שלנו כלפי כחלון.

ראש עיר יכול להחליט שגם בעיר של 300,000 איש הוא לא מוכן שיהיו 2,500 יחידות דיור לחרדים.

לא בארלוזורוב פינת דיזנגוף אלא בפינה, הוא לא מוכן שיהיו חרדים.

למה?

ככה.

הציבור שאותו אנחנו מייצגים, ואתם צריכים לייצג במסגרת תפקידכם, אין לו הרבה אפשרויות.

לכן שפיר הגיע כהחלטה.

זו לא הייתה החלטה פורמלית, נכון שלא הייתה החלטה סופית של הממשלה בעניין הזה, אבל על סמך אותן החלטות שכן היו, אני מחזיק בידיי מסמכים שהשר בוודאי מכיר, של מינהל התכנון, של תוכנית קריית גג מערב 72(2), שבאה לתקן את התוכנית שקיבלה תוקף, להגדיל את מספר יחידות הדיור.

אגב נשארה שם גם אפשרות למכור את זה כמובן גם לאוכלוסייה הכללית.

ההגדלה היא לא 10,000 יחידות דיור כפי שאתם משווקים היום אלא 13,000–16,000 יחידות דיור.

אראה לכם מסמכים שלכם, חלקם היו אפילו כבר בקדנציה שלך.

מיכאל ביטון: חבר הכנסת אשר, הנקודה שלך הובהרה.

לכן אני אומר דבר אחד, ואני מוכן אפילו להתחנן בשביל זה, עד כדי כך.

המצוקה בציבור החרדי, ששם מתחתנים בגיל צעיר, מגיעים זוגות ומגיעים גם הילדים, תיאר את זה הרב מקלב, אנשים חיים במרתפים, ילדים מקבלים אסטמה ונהיים אסטמטיים לכל החיים.

היה מקום בקריית גת מערב.

זה לא המקום הכי מבוקש בארץ.

אנחנו יודעים שהשיווקים אצל החרדים גם רצים מהר מאוד.

הרי אתה לא רוצה רק לשווק, אתה רוצה גם לצאת החוצה עם התוכניות ולמכור את הדירות.

אני מבקש ממך בהזדמנות הזאת לחשוב שוב על העניין הזה, כי הפוטנציאל של שפיר, קריית גת מערב, מדהים בגלל בעיה אובייקטיבית – כי לא רוצים אותנו בכל מקום, מה לעשות.

אתה יכול להסכים עם זה ואתה יכול גם לפתור את זה.

באלעד הצלחנו לסחוט עוד כמה אלפי יחידות דיור שעכשיו קיבלו תוקף בוועדה המחוזית, עבודה שאנחנו כחברי כנסת היינו מעורבים בה כי המצוקה כל כך קשה.

אנחנו עומדים מול דלתות סגורות.

אי אפשר להתעלם מן הדבר הזה.

אנחנו הורסים לכם את הסטטיסטיקה, גם אם אתה לא רוצה לדאוג לנו, כפי שנאמר קודם.

מיכאל ביטון: חבר הכנסת אשר, כשאתה חוזר על עצמך אני מודאג.

אני בפאנץ'.

מיכאל ביטון: איזה פאנץ', דיברת כבר שלוש פעמים על עניין הסטטיסטיקה.

מיכאל ביטון: אבל אתה מדבר כל כך מדם לבך שאני לא יכול לעצור אותך.

מיכאל ביטון: תסיים בבקשה.

אני רוצה לקבל את הנתונים.

אני חושב שאם אתם תעברו על הנתונים לפי הפילוחים תבינו איפה צריך לשים את האצבע יותר.

אני לא אומר חלילה שהציבור החרדי צריך לקבל דירות לפני ציבור אחר.

מיכאל ביטון: בדבר אחד אני רוצה לחזק את יעקב אשר: יש תופעה בישראל של ראשי ערים וקהילות שאומרים: כף רגלם של חרדים לא תדרוך בקרבנו.

הם לא אומרים את זה כך.

מיכאל ביטון: לא אומרים את זה כך אבל פועלים כך.

הם מקבלים החלטות תכנוניות.

זו ההדרה הכי טובה שקיימת.

קריאה: בירוחם זה לא קרה.

מיכאל ביטון: בירוחם לא.

מיכאל ביטון: יש לנו שותפות חיים יפה, שלמה ומאוזנת, כשמשלימים האחד את השני, באהבה ורעות, כך אנחנו חיים בירוחם.

מיכאל ביטון: האוכלוסייה החרדית בישראל היא כ-10% או משהו כזה.

מיכאל ביטון: אם כל עיר הייתה מסכימה שיהיו בה 10% חרדים אז הכול היה טוב, אבל הרבה ערים לא מסכימות שיהיו בהן 10% חרדים.

גם הייתה החלטת ממשלה כזאת, אבל לא רצו לחייב.

אמרו שייתנו תמריצים, אבל גם תמריצים לא נותנים, לא הממשלה הקודמת ולא הממשלה הזאת.

מיכאל ביטון: ולכן אנחנו צריכים פתרונות מיוחדים ואחרים ומשלימים.

מיכאל ביטון: תודה לך חבר הכנסת אשר.

מילה אחרונה, כבוד השר.

כשאתם תעשו ניתוח לפי מגזרים, ותעשו ניתוח גם מה קרה בארבע השנים האחרונות, תראו שהציבור הכללי תוכנן יותר ושווק יותר מהציבור החרדי.

זאת תהיה הצדקה לומר, אדוני השר, למה כדאי לשווק היום.

אציג לך את החלטת הממשלה.

יהיה לך צידוק, גם מוסרי, למה כן לתת אפשרות לשווק.

הוותמ"ל יכול לדון בזה מחר ולגמור את זה מהר מאוד, כי זה תוכנית על תוכנית קיימת, זה לא תוכנית רגילה.

זה יסגור פער גם של ארבע

–חמש השנים האחרונות, ויש רצף שלטוני.

אני לא רוצה שיעדיפו חרדים.

מיכאל ביטון: תודה רבה יעקב אשר.

מיכאל ביטון: אמרת את הדברים.

ישראל אייכלר: אדוני היושב-ראש, אני רוצה להשלים את מה שאתה אמרת לגבי נכים, דירות נ"ר – אני מקבל הרבה פניות.

ישראל אייכלר: לא מתקדמים.

מיכאל ביטון: אנחנו ניתן למישהי לייצג את זה, היא פה.

ישראל אייכלר: אני רוצה לשמוע את תשובת הממשלה, כמה אתם מתכוונים לתקצב דירות נ"ר לנכים.

מיכאל ביטון: ניתן לשלושה אנשים להתייחס ואז השר והמנכ"ל ישיבו ונסכם את הדיון.

מיכאל ביטון: ממש שתי דקות לכל אחד, אני מודד לכם זמנים.

מיכאל ביטון: יהודה כתב, בבקשה.

יהודה כתב: השורש של שם המשפחה שלי הוא מכתיבה, ואתה מכיר אותי, אז כתבתי לי כמה עמודים אבל אנסה לתמצת.

יהודה כתב: מי שלא מכיר, אני יושב-ראש ארגון הקבלנים במחוז תל אביב והמרכז, דור שלישי של קבלנים ויזמים בארץ, וסגן נשיא התאחדות הקבלנים בוני הארץ, ואני גם יושב-ראש אגף כלכלה, כוח אדם ומיסוי.

יהודה כתב: אסביר אחר כך למה אמרתי את כל הפתיח הזה.

יהודה כתב: אנחנו לא צריכים להיות כמו עם משה רבנו, להחזיק את הידיים של שר הבינוי והשיכון ושל אביעד פרידמן המנכ"ל, אבל אנחנו באמת מרגישים רוח טובה לציבור.

יהודה כתב: אנחנו לא אנשים פוליטיים.

יהודה כתב: אנחנו איגוד מקצועי.

יהודה כתב: מה שקורה בענף ובעם חשוב מאוד, עומד לנגד עינינו, והסינכרוניזציה שיש בין השרים עובדת יפה.

יהודה כתב: אני מקווה שנמשיך כי זה חשוב, גם לאוכלוסייה החרדית.

יהודה כתב: מה שעשה יעקב אשר בבני ברק זה לעילה ולעילה.

יהודה כתב: בתור עם אנחנו צריכים לדאוג גם לאוכלוסייה הזאת, אין ספק.

יהודה כתב: נושא שפיר – לא כדאי להתעסק בו כי אנחנו נמשיך קדימה וצריך לעשות למענם.

יהודה כתב: זה עניין אישי שלי, כך אני חושב.

יהודה כתב: יש דברים שעשו וזה חשוב מאוד, כמו ההחלטה להמשיך את פעילות הוותמ"ל.

יהודה כתב: אני לא יודע אם השר יודע, 20,000 יחידות דיור אושרו מאוגוסט לאחר שהוותמ"ל אושר, ועוד היד נטויה.

יהודה כתב: זה דבר שצריך וטוב שעשו אותו, ועושים את זה נכון ובמידתיות.

יהודה כתב: יש את נושא הבנייה להשכרה, שעכשיו היה בו שינוי חקיקה, שזה חשוב מאוד.

יהודה כתב: אני חושב שכבוד יושב-ראש הוועדה יסכים, אני מציע לאנשים לקנות היכן שהם יכולים ולגור היכן שהם רוצים, כי בסוף הם מפספסים את הרכבת.

יהודה כתב: מחירי הנדל"ן עולים גם בירוחם, גם בכל מקום, אתם רואים את המכרזים האחרונים ועוד היד נטויה.

ישראל אייכלר: יש היום חקירה על אנשים שאמרו שהמחירים יעלו במרכולים, אז תיזהר כשאתה אומר שמחירי הדירות יעלו, תיכף יחקרו את הקבלנים.

יהודה כתב: אני רוצה להגיד לך משהו ואולי תופתע, כבוד חבר הכנסת אייכלר – אנחנו מאוד נגד.

יהודה כתב: זה לא עוזר, זה מרים את הסיכון.

יהודה כתב: אבל מה לעשות, יש כאן מצב אובייקטיבי וצריך להסתכל עליו, שלא היו שיווקים במשך שנים, ונושא היתרי בנייה זה "להוציא את הנשמה" – אם תרצה להוציא היתר בנייה ברמת גן תשמח אם תגמור בחמש שנים את הבניין הכי פשוט.

מיכאל ביטון: אתה לא אומר בתוך כמה זמן ירוחם נותנת היתר בנייה.

יהודה כתב: ירוחם נותנת במהירות הכי גבוהה.

יהודה כתב: מה שקרה בירוחם – לא ניכנס לוויכוח – אני התנגדתי למחיר למשתכן, וצדקתי, כי נהיה פער גדול יותר בין הפריפריה למרכז.

יהודה כתב: זה הפריע לי מאוד כאיש שדואג לפריפריה.

יהודה כתב: אתה זוכר את הוויכוח שלנו.

יהודה כתב: לצערי צדקתי.

יהודה כתב: את מחיר מטרה צריך לעשות היכן שמגיע, כבוד השר וכבוד המנכ"ל, ולחשוב טוב-טוב האם מגיעה לבן שלי שקנה בגלילות – ואני אומר לכם שלא – הנחה של 1.5 מיליון שקל, לעומת מישהו שגר בדימונה, שהייתה לו הפחתה אולי של 100,000 שקל.

יהודה כתב: למה צריך להרחיק את הפריפריה מן המרכז?

יהודה כתב: לגבי התחדשות עירונית – אני רוצה להגיד לכבוד השר וליושב-ראש הוועדה: זה בנפשנו, בדמנו, זה צדק חלוקתי, זה צדק נכון.

יהודה כתב: צריך לעשות את זה מהר.

יהודה כתב: אין ברירה למדינת ישראל, גם מבחינת מספר הדירות בשוק, אלא להתעסק בהתחדשות עירונית.

יהודה כתב: צריך לעשות את זה נכון.

יהודה כתב: הרשות הממשלתית להתחדשות עירונית מתפקדת מצוין עם המנהל החדש שלה, אלעזר במברגר.

יהודה כתב: אני מקווה באמת שימשיכו ויצליחו כי זה חשוב למדינה.

יהודה כתב: אין דבר אחר חשוב יותר בנושא הקו הסורי-אפריקאי.

יהודה כתב: אנחנו חייבים לשמור על זה.

יהודה כתב: נושא שינוי שיטת הארנונה – לא יהיו תמריצים לראשי הערים אלא אם שיטת הארנונה תשתנה.

יהודה כתב: חייבים לעשות את זה.

מיכאל ביטון: זה שאלה רחבה וזה לא בסמכותו, אבל הרעיונות האלה נכונים.

מיכאל ביטון: רשות שאין לה יציבות מוניציפלית כלכלית מתקשה לבנות בתים, את זה אנחנו מכירים.

יהודה כתב: אני רק בעמוד הראשון.

יהודה כתב: בפעמים הבאות תיתן לי להשלים את יתר העמודים.

מיכאל ביטון: תשלח לנו את זה ונפיץ את זה לכולם.

מיכאל ביטון: כך אנחנו פועלים, ניירות העמדה שמגיעים אלינו נשלחים לכל המשתתפים.

מיכאל ביטון: נעמי מורביה, יושבת-ראש מטה מאבק הנכים, בבקשה.

נעמי מורביה: אני רוצה להתמקד בשלוש שאלות.

נעמי מורביה: אני שואלת שאלות.

נעמי מורביה: לגבי דירות נ"ר – כבוד חבר הכנסת אייכלר העלה את הנושא.

נעמי מורביה: במשך שנתיים דירות הנ"ר היו מוקפאות.

נעמי מורביה: הבנו את זה.

נעמי מורביה: לא היה תקציב.

נעמי מורביה: יש לכך הצדקה.

נעמי מורביה: למה דירות הנ"ר ממשיכות להיות מוקפאות?

נעמי מורביה: אין לנו שום אפשרות אחרת.

נעמי מורביה: זה ממש לחמוס את כבשת הרש.

נעמי מורביה: מדובר ב-70 דירות בשנה.

נעמי מורביה: לא ב-70,000 אלא ב-70 דירות.

נעמי מורביה: לגבי קרן הפרפלגים – מאחר ואנחנו צריכים להנגיש את הבתים הרבה פעמים בכוחות עצמנו, נכות היא דבר נרכש, זה יכול לקרות גם באמצע החיים, הייתה קרן שנקראה קרן הפרפלגים, שניזונה, קיבלה את המימון שלה מקרן העיזבונות, הירושות והצוואות, זאת אומרת זה אפילו לא כספי מדינה, ומשם היו מממנים לנו שיפוצים בבתים.

נעמי מורביה: הקרן הזו נחמסה ב-2004 ומאז היא לא חזרה לעצמה.

נעמי מורביה: אנשים נדרשים לקחת משכנתה כדי לשפץ את הדירה ולהתאים אותה למוגבלות.

נעמי מורביה: הבעיה היא שלא נותנים לנו משכנתאות.

נעמי מורביה: הנושא השלישי, בשקט-בשקט בדיור הציבורי בחודשיים האחרונים העלו את המחיר.

נעמי מורביה: לא זו אף זו, שב-2005 היה שר בינוי ושיכון, השם ישמור, שהעלה את השכירות בדיור הציבורי מ-170 שקל ל-750 שקל.

נעמי מורביה: היום השכירות בדיור הציבורי היא מעל ל-3,000 שקל לדירות מעופשות ומלאות טחב.

נעמי מורביה: אלה דירות בנות 40 ו-50 ו-60 שנים.

נעמי מורביה: זה מחיר מוגזם לחלוטין.

נעמי מורביה: חוץ מזה, מי שגר בדיור הציבורי זה כי אין ידו משגת לשלם בשוק החופשי.

נעמי מורביה: מאיפה הוא ימצא את הסכומים האלה?

נעמי מורביה: צריך לעשות חשיבה מחדש על נושא גובה השכירות בדיור הציבורי.

נעמי מורביה: הדיור הציבורי לא אמור להתחרות בשוק החופשי.

מיכאל ביטון: נעמי, אמרנו את זה ואני מסכים אתך.

נעמי מורביה: הדבר האחרון הוא מה שכבוד היושב-ראש אמר בראשית דבריו, חייבים להתחיל לחשוב על דירות צמודות קרקע עבור אנשים עם מוגבלויות מוטוריות.

נעמי מורביה: מעלית זה לא פתרון, בניינים גבוהים בטח לא.

נעמי מורביה: אין ברירה, אפילו בבניינים שבנויים כבר, לסגור קומות עמודים קיימות.

נעמי מורביה: זה גרושים.

נעמי מורביה: יאללה, להריץ דיור ציבורי.

נעמי מורביה: כמה אנשים מחכים היום לדיור ציבורי?

נעמי מורביה: אנשים שיושבים על כיסאות גלגלים ולא יכולים לשכור דירה בשוק החופשי, אף אחד לא ישכיר לנו דירה, לא יסכים שיפרקו לו חצי בית, יסירו את האמבטיה, יגביהו את האסלה וינמיכו את המטבח.

נעמי מורביה: יותר מ-2,500 אנשים ממתינים כבר שנתיים או שלוש, רק נכים מוטורית פיזית קשה.

נעמי מורביה: זה כלום.

נעמי מורביה: זה 2,000 דירות.

נעמי מורביה: המדינה לא מוצאת את הדרך לפתור את המצוקה הקשה הזאת?

נעמי מורביה: אדוני שר השיכון, אדוני מנכ"ל משרד השיכון, בבקשה תעשו לנו מקום בלב שלכם, תכניסו אותנו לסטטיסטיקות.

מיכאל ביטון: תודה רבה.

מיכאל ביטון: יהודה כהן, מנכ"ל התאחדות קבלני מערכות כיבוי אש ואינסטלציה.

יהודה כהן: שמענו מהסטטיסטיקה שיש שיפור הגנה על רוכשי הדיור, אבל שיפור בטיחות של רוכשי הדיור, אנשי המשרדים שהיום נמצאים במגדלים רבי קומות ובתי מלון שמאכלסים לא מעט אנשים, אותם קבלנים של מערכות כיבוי אש לצערי הם לא קבלנים רשומים, הם לא מסודרים ומאורגנים.

יהודה כהן: אני רק מעלה את חשיבות הנושא הזה.

יהודה כהן: האש היא בטיחות, זה חיי אדם.

יהודה כהן: אם לא שמים לב לזה, בסוף יצטרכו אחרי איזה אסון להסביר למה זה קרה.

יהודה כהן: עדיף היום ולא אחרי שיקרה אסון.

מיכאל ביטון: תודה לך יהודה.

מיכאל ביטון: יונית אפרתי, בבקשה.

יונית אפרתי: תודה היושב-ראש, וברכות לשר ולמנכ"ל משרד הבינוי והשיכון על העבודה המשמעותית.

יונית אפרתי: אני רוצה להתייחס בהרחבה לנושא אנשים עם מוגבלות.

יונית אפרתי: כ-20% מן הציבור הם אנשים עם מוגבלות.

יונית אפרתי: כשאנחנו מדברים על מוגבלויות, אנחנו מדברים על כלל המוגבלויות: גם פיזי, גם נפשי, גם שכלי, גם אוטיזם.

יונית אפרתי: מהדיור הציבורי למעשה מוחרגים 60% מן האנשים עם מוגבלות מכיוון שהם ללא משפחה, הם בודדים, והדיור הציבורי הקריטריונים שלו הם בעלי משפחות, כך שלמעשה 60% מן האנשים עם מוגבלות לא זכאים לדיור הציבורי.

יונית אפרתי: זה משפיע גם על גובה הסיוע בשכר דירה, זה משפיע על תוכניות נוספות.

יונית אפרתי: ברצוני לשאול: בשינוי הקריטריונים המדובר, האם יורחבו הקריטריונים כך שאנשים עם מוגבלויות נוספות, יחידים, אנשים עם מוגבלות נפשית, אנשים עם אוטיזם ועוד ייכללו בזכאות לדיור הציבורי?

יונית אפרתי: שנית, התוכניות הנפלאות שעליהן שמענו כאן, כיצד הן יתנו מענה לאנשים עם מוגבלות?

יונית אפרתי: אם זה השכירות לטווח ארוך – האם יהיו שם תנאים מותאמים לאנשים עם מוגבלות?

יונית אפרתי: הפרויקטים של דירה להשכיר, הפרויקטים של התחדשות עירונית – האם יהיה שם מענה לאנשים עם מוגבלות?

יונית אפרתי: ראיתי את החלוקה של רכש הדיור הציבורי, כ-3,000 לגיל הזהב ורק כ-1,700 לציבור הכללי מתחת לגיל הזהב.

יונית אפרתי: השאלה היא: על בסיס מה החלוקה הזאת וכמה מתוכם מיועדים לאנשים עם מוגבלות?

יונית אפרתי: תודה.

מיכאל ביטון: תודה רבה לך יונית אפרתי.

מיכאל ביטון: השר והמנכ"ל, אנא התייחסו לשאלות.

זאב אלקין: אני אתחיל ואז אתן למנכ"ל להשלים.

יהודה כתב: גברת אפרתי, אני מציע לך, בגלל שזה נושא חשוב מאוד, תדברי אתנו.

יהודה כתב: אנחנו הקבלנים יזמים, יש לנו את ה-say שלנו.

יהודה כתב: אני חושב שלאוכלוסייה כזאת יש מקום, לא צריך למדר אותה.

יהודה כתב: אבל השיח צריך להיות גם אתנו כי אנחנו בסוף מתכננים, אנחנו יושבים גם בוועדות.

יהודה כתב: אנחנו צריכים לחיות את זה.

יהודה כתב: זה חלק מן העם שלנו ואפשר למצוא פתרונות.

יהודה כתב: אני לא אומר לכולם, אבל לרובם בוודאי אפשר.

יונית אפרתי: בהחלט אשמח לקבוע פגישה.

יונית אפרתי: נכון, 20% מן הציבור הם חלק מן העם.

יונית אפרתי: שכחתי לציין, אני נמצאת פה לא כאדם פרטי, אני מנציבות שוויון זכויות לאנשים עם מוגבלות במשרד המשפטים.

אורי מקלב: אני מתנצל שאני צריך ללכת לוועדת החוקה.

אורי מקלב: אם תוכל להתייחס לשאלות שלי.

מיכאל ביטון: בבקשה, תתייחס קודם לשאלות של חברי הכנסת ולאחרים.

מיכאל ביטון: בבקשה.

זאב אלקין: קודם כול, שאלה גדולה שעלתה גם אצל חבר הכנסת מקלב, גם אצל חבר הכנסת אייכלר וגם אצל חבר הכנסת אשר, היו שם שתי שאלות משותפות: על דיור לציבור החרדי באופן כללי, ועל סוגיית קריית גת מערב/שפיר כחלק מן הפתרון.

זאב אלקין: התגובה שלי גם לחבר הכנסת מקלב וגם לחבר הכנסת אשר, אני חושב שאתם לא צריכים לבוא בגישה מתנצלת, שצריך לפתור את בעיות הדיור של המגזר החרדי כי אם הן לא ייפתרו אז הן יקשו גם על התמונה הכללית.

זאב אלקין: מגיעים לציבור החרדי במדינת ישראל פתרונות דיור כמו לכל שאר האזרחים, בלי קשר לשאלה האם זה משפיע או לא משפיע על המצוקה.

אורי מקלב: חשבנו שאולי זה יעזור.

זאב אלקין: הם אזרחים שווי זכויות והפתרון צריך לבוא מתוקף הצורך הזה.

זאב אלקין: כמובן צודק חבר הכנסת אשר, שחלק מן הדיון על היעדים צריך לצאת מתוך נקודת הנחה של הצורך ושל הפערים, וגם נכון שבנוסף למספרים כלליים שהצגנו כאן צריך להיכנס גם לעובי הקורה בחיתוך המגזרי.

זאב אלקין: גם כשעבדנו על התוכנית הלאומית שלנו לקחנו את הסוגיות האלה בחשבון, למרות שלא תמיד קל למצוא נתונים.

זאב אלקין: ציין אדוני בעצמו שאי אפשר להגדיר בדיוק את האוכלוסייה החרדית למשל.

אני מסתפק בבערך.

זאב אלקין: או לחילופין, אף אחד במדינת ישראל לא מסוגל לענות על השאלה כמה יחידות דיור קיימות היום בפועל במגזר הערבי, כי חלק גדול מיחידות הדיור שם נבנו בצורה לא חוקית בתוך קרקעות פרטיות.

זאב אלקין: הרבה פעמים חוקית יש לך בית אחד אבל יש עליו כבר כמה קומות שבהן יש עוד מספר דירות.

ותיכף גם יהיה להם חשמל, בעזרת השם, ברגעים אלה מחליטים על כך, בשעה טובה ומוצלחת.

אורי מקלב: כמה צריך – אנחנו יודעים אולי, אבל מה הצפי?

אורי מקלב: זה יותר חשוב לנו.

מיכאל ביטון: חברים, תנו לו להשיב.

זאב אלקין: תיכף אתייחס גם לזה.

זאב אלקין: עם כל הקושי שיש בנתונים המגזריים, והוא קיים, כל מגזר עם המאפיינים שלו, אני מסכים אתכם לחלוטין שהגישה צריכה לקחת בחשבון גם את הריבוד המגזרי.

זאב אלקין: הערכות של הצורך – אנחנו מתבססים בעיקר על עבודות שכבר נעשו בעניין הזה בממשלות הקודמות.

זאב אלקין: הייתה עבודה של המועצה הלאומית לכלכלה, שעודכנה לאחרונה, שמדברת על הערכה כוללת, גם של המספרים באופן כללי וגם נותנת התייחסות לסוגיה המגזרית.

זאב אלקין: לגבי תוכניות עבודה – צודק אדוני שבזמנו התקבלה החלטה בקבינט הדיור – ונדמה לי שאני אפילו ישבתי אז בקבינט הדיור – לגבי הצורך בתכנונים ובשיווקים לגבי המגזר החרדי.

זאב אלקין: היו לי אפילו שאלות לגבי הסיכויים למימוש של היעדים שהוצבו שם, עם האחוזים כפי שהוצגו.

זאב אלקין: כבר אז הייתי סקפטי לגבי נכונות של ראשי ערים.

זאב אלקין: זה היה: עד 25% מכלל אוכלוסיית העיר, אם אני זוכר נכון.

אתה מדבר בישובים הטרוגניים – דובר על 15%.

זאב אלקין: כבר באותו דיון הייתי סקפטי, עד כמה ניתן לממש את היעדים האלה שנקבעו, בגלל התנגדות של ראשי ערים.

זאב אלקין: דיברתי על הסוגיה הזאת.

כלומר יש בעיה.

זאת אומרת שהציבור החרדי לא קיים במכרזים ברוב הערים, הוא לא קיים פוטנציאלית.

אז אתה צריך להביא מקום אחר.

אני עוזר לך, אני לא תוקף אותך, אדוני.

כשאני תוקף אותך אני מודיע לך.

זאב אלקין: אני לא מתייחס לזה כאל תקיפה.

זאב אלקין: אנחנו פה בדיון ענייני.

אורי מקלב: אני יודע גם איך אפשר היה לספור אותם.

אורי מקלב: היה קשה מאוד לספור.

אורי מקלב: לכן הייתה אפשרות להתנכל.

מיכאל ביטון: אני מבקש שתתנו לו להשיב באופן מסודר.

מיכאל ביטון: אנחנו כבר בחריגה מזמן הדיון הזה.

זאב אלקין: בעבר הייתה בעיה לעשות התאמה רשמית משפטית בתכנון, ואת הבעיה הזאת צלחנו.

זאב אלקין: יש היום יכולת לדבר על תכנון מותאם לציבור החרדי.

זו אותה החלטה, אגב.

זאב אלקין: אכן.

זאב אלקין: וטוב שכך.

זאב אלקין: זה היה שלב חשוב מאוד.

זאב אלקין: אני יכול להזכיר דוגמה מצוינת שהייתה אמורה להיות פתרון ובגלל חוסר היכולת אז להגדיר משפטית בתכנון זה נפל, זה הסיפור של חריש, סיפור ותיק אבל עדיין כואב, שנפל בגלל שתי סיבות: בגלל היעדר הגדרה תכנונית.

שממילא הובילה לטעות השנייה.

זאב אלקין: הובילה לטעות השנייה, ולא נרבה עליה פה במילים.

זאב אלקין: מי שמכיר את הסוגיה מכיר את ההשתלשלות המשעשעת, שלצערי הביאה לתוצאה המצערת שהייתה שם.

קשה מאוד.

אורי מקלב: אנחנו רוצים תקווה שזה ישתנה.

זאב אלקין: אנחנו בהחלט מודעים לצורך ליזום פרויקטים המיועדים לציבור החרדי, ואנחנו מקדמים את זה בהרבה מקומות.

זאב אלקין: אני יכול להביא כמה דוגמאות.

זאב אלקין: ממש לאחרונה הצלחנו לשכנע את ראש עיריית עכו לשחרר פרויקט שמותאם לציבור החרדי ולחזור ולקדם אותו, כחלק מאותו פתרון חסמים שדיברתי עליו בתחילת ההצגה שלי כאן.

זאב אלקין: אנחנו מקדמים פרויקטים במקומות אחרים.

זאב אלקין: סוגיה פרטנית, קריית גת מערב – כאן אנחנו חלוקים.

זאב אלקין: אני כבר הסברתי את עמדתי מעל במת הכנסת, לכן לא ארחיב כאן.

זאב אלקין: הייתה שם תוכנית מאושרת של 10,000 יחידות דיור, ששכבה כאבן שאין לה הופכין עד היום, עם המצוקה הכללית שיש בתחום.

זאב אלקין: תהליך הרה-תכנון לפי כל מה שהוצג לנו, של ההתאמה לציבור החרדי בקריית גת מערב, היה צריך לקחת עוד לא מעט זמן, זה היה דוחה בערך בשנתיים את השיווק.

זאב אלקין: לכן קיבלנו שם החלטה, שלא כולם אוהבים אותה, וזה לגיטימי, שאנחנו לא יכולים להשאיר את 10,000 יחידות הדיור האלה - - -

זה לא שנתיים, אתה יודע שלא.

זאב אלקין: אדוני יכול גם להחליף אותי בהזדמנות של ממשלה אחרת אבל לי כשר הבינוי והשיכון הוצגו נתונים שהתהליך היה צריך לקחת עד שנת 2023, וזה בתסריט האופטימי שנוכל לשווק.

אורי מקלב: אתה לא חושב להיות שר בשנה הזאת?

זאב אלקין: אני חושב אבל עד אז אביא עוד תוכניות.

אורי מקלב: אומרים ביידיש: עד לבית מרזח צריך גם כן כוסית משקה.

מיכאל ביטון: אומרים את זה גם במרוקאית.

זאב אלקין: כשהייתה לנו יכולת, במצוקה שיש היום, לשווק לכלל הציבור, וכמובן גם ציבור חרדי יכול להשתתף בשיווק הזה כפי שהוא משתתף במקומות אחרים שאינם מותאמים במיוחד לציבור החרדי, כשהייתה אפשרות לשווק באופן מידי 10,000 יחידות דיור, וכבר התחלנו בפועל עם השיווק של קריית גת מערב, ה-2,000 הראשונים כבר פורסמו והשיווק יצא לפועל, אנחנו סברנו שלא נכון להמתין עוד שנתיים.

זאב אלקין: במקביל לא הורדנו מעל הפרק אלא להיפך, ביקשתי מן המנכ"ל לזרז את הליך הקידום והתכנון של שפיר כעיר לציבור החרדי באזור קריית גת.

ישראל אייכלר: יש גם בקריית גת עצמה מקומות שעדיין אפשר לבנות ליד השכונות החרדיות, זאת בשעה שבכרמי גת באופן רשמי ראש העיר אמר מלכתחילה לא.

מיכאל ביטון: חברים, אני לא יכול כך, באמת.

מיכאל ביטון: חבר הכנסת אייכלר, קיבלתם בנועם רחב זמן להגיד את הדברים.

מיכאל ביטון: עכשיו אנחנו בסיכום.

מיכאל ביטון: אם התשובה מקובלת או פחות טובה – בואו לעת עתה נאפשר את סיכום השר כדי לסיים את הדיון.

מיכאל ביטון: אנחנו חורגים כבר ב-22 דקות ממועד הסיום שנקבע.

זאב אלקין: אני חוזר ואומר, אנחנו רוצים, ולא רק רוצים תיאורטית אלא מבחינה מעשית אנחנו פועלים כדי לקדם את התכנון של שפיר, ואפילו שוקלים שם פעולה, מה שאפשר כבר עכשיו להתחיל, שתקדם את שפיר כעיר בעלת צביון חרדי.

עכשיו אשאל אותך על ההיגיון.

היום יש כביש – דקה, זה כל כך חשוב.

מיכאל ביטון: אבל זה לא לעכשיו.

קריית גת מערב של היום, שאני קורא לה שפיר, היא מעבר לכביש הייוו'י גדול.

מה אתה עושה עכשיו?

אתה בונה עכשיו את הכביש המהיר וליד זה תבנה עיר חרדית אחרי הכביש?

איזה היגיון?

מיכאל ביטון: יעקב אשר, אם אתה רוצה בעוד חודש–חודשיים דיון על אתגרי הדיור בקהילה החרדית, כולל נתונים, אנחנו ניזום אותו והשר יחליט אם הוא בא, אבל לא נעשה את זה עכשיו.

אני עדיין מבקש מן היושב-ראש שיצטרף לבקשתי, שהשר ישקול – יש לך אפשרות גם לקדם עכשיו 2,000 יחידות דיור לשיווק ולהגדיר יחידות נוספות שיהיו לצביון חרדי, ובמקביל לעשות את ההתאמות של הוותמ"ל כי זה לא תוכנית חדשה.

יש הבדל.

כל ותמ"ל לוקח שנתיים, לא יותר.

פה מדובר על משהו שכל ארגוני הסביבה כבר אמרו את דעתם, כל הדברים כבר נבדקו, כל סקרי הסביבה נעשו.

זה רק לשנות את גובה הבניינים וכולי.

אדוני השר, זה לא שנתיים, מקצועית.

זאב אלקין: זאת ההערכה המקצועית שאנחנו קיבלנו.

אני מבקש שתבדוק אותה.

מיכאל ביטון: בעוד חודש נערוך דיון על אתגרי הדיור בקהילה החרדית.

על נתוני החסר, התוכניות של הממשלה והאתגרים.

מיכאל ביטון: כולל הצגת נתונים על הצורך ועל הפתרונות ותוכנית הממשלה, וגם אם תרצה ספציפית על מקומות מסוימים.

מיכאל ביטון: בואו נמשיך.

זאב אלקין: בשמחה נציג את הדברים, גם איפה אנחנו חושבים שצריך לקדם.

זאב אלקין: הזכרתי את שפיר; אתם יודעים שאנחנו מקדמים עיר נוספת עם צביון לציבור החרדי, את כסיף, שהיא יותר במחלוקת מול חלק מן הפוליטיקאים בציבור החרדי.

זאב אלקין: אחרי שבדקנו את הצרכים של הציבור ושל השוק אנחנו רואים שיש לזה פוטנציאל.

ישראל אייכלר: לצורך הפרוטוקול: זה כסייפה.

ישראל אייכלר: אנחנו חושבים שזה סכנה.

התייעצתי עם מנסור עבאס.

הוא אמר לי: השתגעתם?

יש לך מצד ימין את הפזורה הבדואית.

הוא שרטט לי את זה על מפה.

הוא אמר: זה לא יכול לעבוד.

אני סומך עליו שהוא יפיל את זה.

אני לא אצליח להפיל את התוכנית לבנייה ליד כסייפה.

את הילדים שלנו אתם שולחים לכסייפה ומונעים בנייה במקומות אחרים.

ישראל אייכלר: זה גם עוול לתושבי כסייפה.

נעמי מורביה: לא ראיתי שזה הפריע להקים את ערד.

נעמי מורביה: גם ערד נמצאת שם והיא לא חור.

נעמי מורביה: זה פינוקים.

להגיד שחלק מן הציבור - - -

מיכאל ביטון: עוד מעט אתחיל לקרוא לכם לסדר, חבריי האהובים.

כך אנחנו מתקרבים לירוחם, אנחנו כבר בכסייפה.

מיכאל ביטון: עומר היא אשכול 10 והיא ליד תל שבע, במרחק אווירי של 200 מטר, ואין בעיה לחיות בשכנות אם רוצים בכך.

זאב אלקין: לפי השיקולים האלה, חבר הכנסת אשר, גם שכונת רמות לא הייתה צריכה לקום וגם שכונת נווה יעקב וגם עטרות העתידית בירושלים ועוד כמה מקומות.

עכשיו שכנעת אותי.

מיכאל ביטון: השר, תעבור לנושאים האחרים, בבקשה.

מיכאל ביטון: אנחנו רוצים לסיים.

זאב אלקין: לגבי הרצף השלטוני – אני מאוד בעד רצף שלטוני.

זאב אלקין: אני רק רוצה לספר לאדוני שאחת הפעולות הראשונות שעשיתי כאשר נכנסתי לתפקידי כשר הבינוי והשיכון, ביקשתי שיחת חפיפה מעמיקה עם שר הבינוי והשיכון שקדם לי, קוראים לו חבר הכנסת ליצמן.

זאב אלקין: נעניתי בסירוב.

זאב אלקין: כנראה בגלל שאני שייך למחלקת הכלבים אז אי אפשר.

אז מרגע זה אתה פטור מרצף שלטוני.

חבל שהיועץ המשפטי של הוועדה לא נמצא פה.

אתה פטור מרצף שלטוני כי ליצמן לא ישב אתך.

איזה מין תשובות אלו?

זה טוב לדוכן של הכנסת, לא פה.

זאב אלקין: החפיפה היא חלק מתהליך הרצף השלטוני.

זאב אלקין: אבל באמת חלק מן השאלות תוכל לשאול, כפי שכבר הצעתי לך בעבר, את השרים שעסקו בנושא הזה בממשלה הקודמת.

ביטלת החלטות שלהם.

יש לי ניירות.

זאב אלקין: לפני רגע קבלת שהן לא בוצעו, מי שהיה אמור לבצע את ההחלטות שנתקבלו.

יש פה תוכנית, תמ"א 722, עם מטרות התוכנית, להתאים את זה למגזר החרדי.

זאב אלקין: מ-2016 קריית גת מערב חיכתה שיתכננו אותה מחדש לציבור החרדי.

זאב אלקין: אנחנו בדקנו וזה היה צריך לקחת עוד שנתיים.

זאב אלקין: אני יכול להזכיר לך מי היה שר הפנים ומי היה שר הבינוי והשיכון בממשלה הקודמת.

מיכאל ביטון: אדוני השר, האם אתה יכול לעבור לנושאים האחרים?

ב-19 בספטמבר אתה היית כבר שר הבינוי והשיכון.

ישראל אייכלר: אני ממש מודאג שזכויות האזרח החרדי תלויים ביחסים שלך עם שר הבינוי והשיכון הקודם.

זאב אלקין: חס וחלילה.

מיכאל ביטון: זה הומור לא טוב, בואו נמחק את זה.

הומור שחור.

זאב אלקין: זה לא הומור.

זאב אלקין: חבר הכנסת אייכלר, פתחתי ואמרתי שאני רואה צורך בהבטחת פתרונות דיור לציבור החרדי כמטרה בפני עצמה, שלא זקוקה לשום תירוץ בזה שהיא מקשה על השוק הכללי או על האוכלוסייה הכוללת.

זאב אלקין: בזה פתחתי, אבל עדיין אם רוצים לייצר רצף שלטוני, חפיפה בין השרים היא אחד מן הכלים החיוניים.

ישראל אייכלר: אנחנו רוצים דירות וכבישים.

ישראל אייכלר: רצף שלטוני?

זאב אלקין: לא אני העליתי את הנושא הזה.

מיכאל ביטון: השר, בבקשה, בגלל העיכוב הזה אני הפסדתי טקס של נכי צה"ל שיש לי בו המון מעורבות.

מיכאל, אני יכול להחליף אותך בדיון.

מיכאל ביטון: רציתי להיות בסיכום, ידידי.

מיכאל ביטון: וגם אם תהיו חברים בוועדה.

מיכאל ביטון: מקלב הוא חבר בוועדה.

אבקש ממנו שיתפנה מעיסוקיו ויבוא לכאן.

העיקר שהשר יישב עוד קצת וישמע את הדברים ואולי יפתור אותם.

מיכאל ביטון: הוא שמע, האמן לי, הדברים הושמעו.

מיכאל ביטון: וכבר הבטחתי לך שייערך עוד דיון עומק בנושא הזה.

זאב אלקין: הדבר האחרון שאפשר להגיד עליי, חבר הכנסת אשר, הוא שאני בורח.

זאב אלקין: אף פעם לא הואשמתי בזה.

בשונה מחבריך בממשלה.

זאב אלקין: אני אחראי על עצמי.

זאב אלקין: לגבי הסוגיה הספציפית של כביש נוף הגליל ודירות נ"ר, שעלתה פה על ידי כמה שואלים, וגם פיצול דירות – תיכף אבקש מן המנכ"ל להשלים.

זאב אלקין: רק אגיד משהו כללי.

זאב אלקין: חלק מן הצעדים שאתם ממריצים בנו זה פחות להתחשב בעמדות של ראשי הערים בכל מיני כלים, כמו למשל כלי של פיצול דירות.

זאב אלקין: אני יכול להגיד לכם שהבאנו לכנסת חבילה של רפורמות בתחום הדיור, שנדונו במספר ועדות.

זאב אלקין: כפי שאתם יודעים, אני כשר הבינוי והשיכון וגם כשר מקשר לא אחרון ביכולת שלי להעביר רפורמות בכנסת, אני מכיר איך הכנסת עובדת.

זאב אלקין: השקענו בזה הרבה מאמץ, והמנכ"ל שלי בכלל עבר לגור בכנסת בזמן הדיון גם על הוותמ"ל וגם על חוק ההסדרים.

זאב אלקין: מכל הרפורמות שהבאנו יש רק סעיף אחד שנפל ולא נכנס לחוק ההסדרים – היה סעיף שקבע שכאשר ראש עיר מעכב את תוכניות הפיתוח המדינה, קרי: משרד הבינוי והשיכון, יכולה במקומו להשקיע בפיתוח כדי לזרז את התוכנית ואחר כך לקזז ממנו את עלויות הפיתוח שהיו.

זאב אלקין: זה הסעיף היחיד שאתם ככנסת ישראל, מכל הרפורמות שהבאנו, הוצאתם לנו מחוק ההסדרים, סעיף שהשלטון המקומי התנגד לו והצליח לטרפד אותו.

זאב אלקין: לכן כשאתם מתמרצים אותנו לבוא עם רפורמות - - -

אכנס את הקואליציה בעניין זה ואנזוף בהם.

גם בזה ליצמן אשם?

מיכאל ביטון: ראש עיר שלא רוצה לבנות בתים יש לו עשר דרכים לגרום לכך, לא יעזור לך החוק הזה.

לא עשר דרכים אלא 15 דרכים.

מיכאל ביטון: לכן כשאמרת שאתה רוצה לעבוד איתם, לתמרץ אותם, להקשיב למצוקותיהם ולהביא פתרונות, זה נכון.

זאב אלקין: הגעתי למסקנה שזה כלי יעיל יותר מאשר הניסיונות בחקיקה לשנות את כל עוגת הסמכויות.

לכן החלטת הממשלה הייתה כזו.

ישראל אייכלר: דרך אגב, אדוני השר, ראש עיריית נוף הגליל רוצה את הכביש הזה.

זאב אלקין: גם אנחנו, כפי שאתה יודע.

ישראל אייכלר: אז אין לך פה בעיה עם ראש העיר.

זאב אלקין: פה יש לי בעיה עם משרד התחבורה.

זאב אלקין: ראש עיריית נוף הגליל רוצה את הכביש.

שם עשו חפיפה בתחבורה?

כי אם לא, הלך הכביש.

מיכאל ביטון: מילא החלק הרציני, אבל יש לך גם זמן לבדיחות, אני מבין, אתה מתחיל ליהנות מן הוועדה.

מיכאל ביטון: אנחנו רוצים לסיים.

מיכאל ביטון: בבקשה.

זאב אלקין: אולי דווקא כתוצאה מן החפיפה הלך הכביש.

זאב אלקין: ..

אין תגובה.

זאב אלקין: לגבי סוגיית האמירות, שעליה העיר חבר הכנסת מקלב – זו באמת התלבטות לא פשוטה.

זאב אלקין: אני מנסה להיות זהיר באמירות שלי גם ביחס לחלק מעמיתיי לשולחן הממשלה.

זאב אלקין: יחד עם זה, אני חושב שחלק מן היכולת שלנו להתכתב עם השוק ולהשפיע על השוק זה אמינות.

זאב אלקין: אם היינו רצים מן הרגע הראשון שהתמנינו ומכריזים קבל עם ועדה שהנה מיד נוריד את מחירי הדיור, הרי בסוף הציבור היה רואה מה קורה.

זה מה שקרה לכחלון.

הוא הצליח לבלום את עליית המחירים, הוא בלם יפה, אבל לא כפי שהבטיחו, אז כאילו הוא נכשל.

מיכאל ביטון: מה עם אותם אלפים שזכו לבית?

בדיוק, אני אומר שהוא הצליח, הוא עשה באמת מהפכה.

זאב אלקין: דיברתי על זה גם בתחילת דבריי.

זאב אלקין: לא היית פה, חבר הכנסת אשר.

זאב אלקין: אני פרגנתי לשר כחלון.

מיכאל ביטון: היו לו הרבה הצלחות ואנחנו פרגנו לתקופה הזאת.

גם אני פרגנתי לו כאשר ביקשתי את החלטת הממשלה הזאת, שהוא הביא אותה בסוף.

זאב אלקין: בהחלט פרגנתי לו.

זאב אלקין: לכן חשבתי שאם אנחנו רוצים להיות מסוגלים להשפיע על השוק אנחנו צריכים להיות אמינים.

זאב אלקין: את המספר 10% ראיתי כבר בחודש מאי כשנכנסתי לתפקידי והיה ברור לי מה יקרה, כי ראיתי התחלות בנייה, ראיתי הכול.

זאב אלקין: לכן בכל זאת בחרתי להגיד לציבור את האמת.

זאב אלקין: יחד עם זה, אמרתי במספר הזדמנויות בזמן האחרון, ואני דווקא רוצה להשתמש בבמה הזאת ולהשמיע את זה גם כאן, שהיזמים – אגב זה יותר יזמים מקבלנים – שניגשים היום למכרזים על הקרקע ומשלמים מחירים אסטרונומיים, שלא מתכתבים עם השמאות הנוכחית, ועושים כאן השקעה לטווח ארוך כי ייקח זמן עד שהם יקבלו היתרים וכולי, אני חושב שהם מסתכנים כי מי שמסתכל על הדינמיקה של המספרים שהוצגה פה בתחילת הדיון ומספר השיווקים שהראינו, שאנחנו חוצים 90,000 כבר עכשיו ונגיע אולי ל-100,000 שיווקים השנה, שזה פי שניים משנה שעברה וזה ב-50% יותר מן השיא של כחלון בשנה הכי טובה שהייתה לו, רואה את מספר העסקאות שהצגנו כאן, כאשר כבר חצינו את פי שניים בהשוואה לשנה שעברה וחצינו בהרבה את השיא שהיה בשנה הכי טובה של כחלון, כל מי שרואה את המספרים האלה וגם מבין את ההיקפים של מחיר מטרה של דירות בהנחה שייצאו לשוק, אני חושב שצריך לשאול את עצמו.

זאב אלקין: אני לא אומר לא לגשת למכרזים, בוודאי לגשת, ואנחנו מאוד בעד.

אבל יש גם תופעה של מכרזים שמנסים פעם אחר פעם לפרסם והם עומדים כאבן שאין לה הופכין.

זאב אלקין: אין כמעט כאלה היום, בכל השנה האחרונה.

לפעמים אין קורלציה בין המחיר למקום.

זאב אלקין: חבר הכנסת אשר, אין כאלה היום.

יהודה כתב: הבעיה היא שאין מפגש בין ההיצע לביקוש.

יהודה כתב: זה פער ענק, כבוד השר.

זאב אלקין: על זה דיברנו בתחילת הדיון.

זאב אלקין: אני מאמין שאנחנו הולכים לסגור את הפער הזה.

זאב אלקין: בקרוב אנחנו משווקים בקצרין 1,500 יחידות דיור, ויש לנו סיבות טובות לחשוב שזה ייתפס בשיווק אחד.

זאב אלקין: מי היה חולם על זה?

זאב אלקין: לפני שבע שנים משרד הבינוי והשיכון התווכח עם ראש מועצת קצרין האם לשווק 30 יחידות דיור, האם יהיו לזה קונים.

אגב בנוף גליל אם לא תיקחו בחשבון את אלמנט הקרקע, שהיא קרקע קשה מאוד והררית, אם לא תדעו להביא עוד כסף ממשלתי לעניין הזה ייתקעו לכם המכרזים שם, לא ייגשו יזמים.

אני לא אומר את זה כי אני רוצה שזה יקרה.

זאב אלקין: נחכה ונראה.

אביעד פרידמן: הוצאות הפיתוח שם יקרות מאוד.

מיכאל ביטון: לפי זה שחבר הכנסת אשר לא מפסיק את ההערות שלו, לדעתי הוא כבר מינה את עצמו ליועץ שלכם.

מיכאל ביטון: אבל אתה יכול להמשיך אחר כך בעבודה פרטנית.

הוא איתגר אותי, אני מפחד שמישהו אחר ייכנס במקומי.

מיכאל ביטון: הבנתי.

מיכאל ביטון: אתה כבר הוכחת את עצמך, חבר הכנסת יעקב אשר.

אביעד פרידמן: אין תפקידים באופוזיציה.

זאב אלקין: לגבי השאלות שאדוני היושב-ראש שאל – אני עכשיו חוזר אליך ואחר כך המנכ"ל ישלים את התשובות לשאלות של המשתתפים כולם – לגבי הבנייה התקציבית והבנייה שהייתה בתקופת אריק שרון, שחלקה לא היה תקציבי, היא הייתה עם ערבויות מדינה לקבלנים לרכוש את הדירות במידה והן לא יימכרו.

מיכאל ביטון: אגב, 100% נמכר.

מיכאל ביטון: בנו 600 בתים בירוחם, אחרי שלא בנו בירוחם משנות השבעים, והם חשבו שלא ייקנו ונתנו ערבויות לקבלנים, אבל 100% נמכר.

מיכאל ביטון: גם בדימונה 100% נמכר.

זאב אלקין: בכל מקום, כי היה גידול אוכלוסייה דרמטי מאוד כתוצאה מן העלייה.

מיכאל ביטון: אבל החוכמה של רבע דונם, 60 מטר שיהפכו ל-140 מטר אחרי עשר שנים, זה בשורה לזוגות צעירים, זה תקווה.

מיכאל ביטון: זה בית אחד לכל החיים.

מיכאל ביטון: הוא מתחיל ב-60 מטר עם שניים–שלושה ילדים, ועם חמישה ילדים מגיע ל-140 מטר, וזהו.

מיכאל ביטון: זו החוכמה בדבר הזה.

יהודה כתב: מישהו עשה את זה כאן סביב השולחן.

יהודה כתב: אני עשיתי.

מיכאל ביטון: נכון, גם, אבל אתה לא אריק שרון.

מיכאל ביטון: אבל אתה בסדר.

זאב אלקין: אמנם נעשו שם המון צעדים נכונים אבל זה היה בתקופת חירום מסוימת, כשהיה ברור שגידול האוכלוסייה דרמטי מאוד.

זאב אלקין: חלק מן הדברים שנעשו היום דווקא מייצרים בעיה שלא יודעים איך לפתור, למשל הבנייה הקלה בדרום, שהיא סוגיה ידועה.

מיכאל ביטון: היו שם בתים צמודי קרקע מעץ.

מיכאל ביטון: השר, היו בעיות אבל תתקנו את הטעויות ותביאו את זה.

מיכאל ביטון: מה שידעו לעשות בשנות התשעים ממשלת ישראל לא יודעת לעשות ב-2020?

מיכאל ביטון: תעשו פיילוט, תתחילו עם 1,000 בתים כאלה, תבדקו איך זה עובד.

מיכאל ביטון: תעשו בתי אבן על 60 מטר בקרקע של 250 מטר.

מיכאל ביטון: תנגישו את זה.

זאב אלקין: את הרעיון הזה שמעתי.

זאב אלקין: לגבי שיקום שכונות, מרקם ותיק, מה שדיברת, אדוני – כפי שאמרתי, אנחנו מנסים כרגע ללכת בעיקר על איגום משאבים ולעשות את זה דרך התחדשות עירונית.

זאב אלקין: בסוף המשאבים שלנו מוגבלים ואני חושב שבמקום שנוציא בנפרד על חיזוק מבנים, ממ"דים ושיקום שכונות, עדיף לגייס הכול ביחד ולעשות כבר התחדשות עירונית.

זאב אלקין: אבל יכול להיות שכן יכולנו להרים פרויקטים גם בתחום הזה אם השותפות עם המשרד להגנת הסביבה כפי שהייתה בעבר הייתה נמשכת.

זאב אלקין: כידוע אז זה מומן מכספי קק"ל דרך המשרד להגנת הסביבה.

זאב אלקין: אלה פרויקטים שאני כשר להגנת הסביבה קידמתי מאוד בכל הדרום.

מיכאל ביטון: פרויקט יפהפה.

מיכאל ביטון: רק בשביל להגיד ליעקב אשר שהוא לא היועץ היחיד, הצלחנו לשכנע את המדינה לתת לירוחם 12 מיליון שקל, קיבלנו מענק מן המדינה לפנלים סולריים על מבני ציבור.

מיכאל ביטון: החיסכון בחשמל של מיליון שקל בשנה לעירייה הלך לכל הבלוקים לתחזוקה ופיתוח ולהפוך אותם ליפהפיים.

מיכאל ביטון: זה גאונות, זה ל-20 שנה, מיליון שקל בכל שנה.

זאב אלקין: זה היה פרויקט יפה מאוד.

זאב אלקין: כשר להגנת הסביבה קידמתי את זה.

מיכאל ביטון: והפסיקו אותו.

מיכאל ביטון: עוד פרויקט גאוני שהפסיקו.

מיכאל ביטון: אל תוותר על זה, השר.

זאב אלקין: אני צריך פה את השותפות עם המשרד להגנת הסביבה כי המשאבים שלנו כמשרד הבינוי והשיכון לא יספיקו לזה לבדם.

זאב אלקין: אם אדוני יידע להביא גם את המשרד להגנת הסביבה לחזור לאותה שותפות אז בהחלט יש פה על מה לדבר.

אם תתחייבו לה שזה לא יהיה ביהודה ושומרון, רק בירוחם, אז יש פוטנציאל.

זאב אלקין: אפשר לעשות את זה בנגב ובגליל, זה גם חשוב.

זאב אלקין: לגבי נושא קידום אחוזים של דיור להשכרה במסגרת הפעולות השיווקיות שלנו – זה דווקא קיים וזה חלק ממחויבויות הוותמ"ל.

זאב אלקין: מן הבחינה הזאת אנחנו שם.

זאב אלקין: לפעמים זה מתנגש עם כמויות הדיור של מחיר מטרה אבל באזורי יוקרה, ששם אין מחיר מטרה, זה דווקא הזדמנות לקדם דיור להשכרה, וטוב שכך.

מיכאל ביטון: אני דיברתי על הכסף של סיוע בשכר דירה, שמתקשר עם היוזמות לדיור להשכרה, ובתוכו לצבוע 5%–10% שהמדינה משלמת את שכר הדירה הזה ליזם והדירות הן לדיור הציבורי.

זאב אלקין: זה התוכנית של שכירות בטוחה, יציבה.

זאב אלקין: אנחנו מתכוונים לתת למי שזכאי לדיור ציבורי או כמעט זכאי לדיור ציבורי אופציה לשכר דירה לטווח ארוך, שהמדינה מארגנת לו את כל החבילה.

יונית אפרתי: אזכיר פה את האנשים עם מוגבלות שלא זכאים לדיור הציבורי והתוכנית הזאת יכולה לתת להם מענה.

מיכאל ביטון: בכל בניין כזה יש קומת קרקע, כאשר מתחילים לבנות בניין ובונים באופן חכם.

בבני ברק בקומת עמודים היינו מחייבים לעשות דירות נכה ולמכור אותן ב-25% פחות משווי הדירה.

יהודה כתב: בבני ברק יש קומת עמודים מפולשת לצורך ציבורי.

יהודה כתב: זה כבר לא עובד.

מיכאל ביטון: היו לך תקנות עירוניות?

מיכאל ביטון: איך עשית את זה?

כן, התפתח שוק של דירות כאלה.

אביעד פרידמן: אנסה לדבר בקצרה, למרות שעל השאלות של חברי הכנסת אשר ואייכלר הייתי שמח לנהל דיון ארוך.

מיכאל ביטון: תנהלו, אביעד, תעשו פגישת עבודה עניינית, לא במעמד יועצים.

מיכאל ביטון: במעמד שליחות, כל אחד יוכל לעשות את הדבר הנכון והטוב ולפתור בעיות.

אביעד פרידמן: כפי שלפחות חבר הכנסת אייכלר יודע, אצלי הציבור החרדי זה לא תיאוריה, זה 12 אחיינים שלי.

אביעד פרידמן: את הדירות בקומה מינוס 2 ואת הדברים האלה אני מכיר לא מן התיאוריה.

אביעד פרידמן: אני רוצה להתייחס גם לדברים שדיברתם על פיצול דירות וגם לדברים שאמרה גברת מורביה.

אביעד פרידמן: לגבי פיצול דירות – אנחנו תלויים מאוד בראשי העיריות.

אביעד פרידמן: אנחנו נאבקים בהם בכל כך הרבה דברים והדבר האחרון שנכניס זה נושא פיצול הדירות.

אביעד פרידמן: בשיניים נאבקים שהוא בכלל יסכים לבנות.

אביעד פרידמן: בכל מקום כזה, על כל דירה כזאת, כאשר זה מפוצל לשתיים הוא צריך לתת עוד שירות, על אותו מקום הוא צריך לתת עוד בית ספר, עוד גן, עוד בית כנסת וכן הלאה.

אביעד פרידמן: לכן התוכניות האלה קשות מאוד.

אביעד פרידמן: אפילו בעיריות שלכאורה היו צריכות להיות יותר בעד, כמו בית שמש וירושלים ומקומות אחרים, גם בהן אנחנו זוכים לכתף קרה לגבי הנושא הזה.

אביעד פרידמן: לכן אני חושב שריאלית הסיכוי לחקיקה כזאת קטן.

ישראל אייכלר: אתה נותן לו תמיכה בכל מיני פרויקטים, אז תגיד לו שזה חלק מן התנאי לקבלת התמיכה.

אביעד פרידמן: את התמיכה שאני נותן לו אני מתנה בהתחדשות העירונית ובפרויקטים החדשים.

אביעד פרידמן: אני רוצה להתחיל עם זה לפני שאני הולך לפיצול דירות, שזה מבחינתי האופציה השלישית.

אביעד פרידמן: אני חושב שראוי לאנשים לגור בבתים יותר מאשר בדירות מפוצלות שלא בנויות לזה.

אביעד פרידמן: לגבי הדברים שהגברת מורביה העלתה – לא הייתה העלאה של שכר דירה בדיור הציבורי בחודשיים האחרונים.

אביעד פרידמן: כל נושא שכר הדירה באופן כללי הוא לא גורף.

אביעד פרידמן: יש תוכנית שנקראת מדרוג.

אביעד פרידמן: הוא פרסונלי לאנשים, כל אחד על פי התנאים שלו, הרקע שלו והמקום שלו, כך שאין אמירה גורפת לדברים האלה.

נעמי מורביה: אצלם לך מכתב שאנשים קיבלו מחברת עמיגור, וכתוב במפורש: העלאת שכר הדירה.

אביעד פרידמן: יכול להיות שיש אנשים ספציפיים בתנאים ספציפיים שקיבלו מכתב כזה.

אביעד פרידמן: אשמח לראות את זה.

אביעד פרידמן: גם שכר דירה של 3,000 שקל – זה מקרים נדירים מאוד.

אביעד פרידמן: אני לא אומר שאין, אם הגברת אומרת היא בוודאי יודעת על מה היא מדברת.

אביעד פרידמן: הצוות שלי ייגש אליך בסוף הדיון וניקח את הפרטים כדי לראות דברים ספציפיים.

אביעד פרידמן: נמצא אתנו גם יגאל אהרוני, מנכ"ל עמידר.

אביעד פרידמן: לא אני ולא הוא מכירים הנחיה גורפת כזאת וגם לא מקרים ספציפיים כאלה, אבל נשמח לראות.

אביעד פרידמן: לגבי דירות נ"ר – תקציב המדינה אושר לפני שבועיים ימים.

אביעד פרידמן: עד לאישור תקציב המדינה לא יכולנו להיכנס לנושא של דירות נ"ר.

אביעד פרידמן: אנחנו מחדשים עכשיו את הרכש של דירות נ"ר.

אביעד פרידמן: אנחנו אפילו לא ממתינים לכל התוכנית הגדולה של כל הדיור הציבורי.

אביעד פרידמן: בנושא הזה יש מעט כסף שנשאר בתוך הקופה הזו.

אביעד פרידמן: אנחנו לא נמתין לנושא הכללי.

אביעד פרידמן: אפרופו, חבר הכנסת ביטון יושב-ראש הוועדה, הדירות שהכי כואבות לי בנושא הפינויים והפלישות הן דירות נ"ר, כי יש צורך של יותר מ-500 נכי נ"ר שמחכים לדירות, וכל דירה כזו שמישהו שלא צריך להיות נמצא בה – אלה הדירות שהכי כואבות לי.

אביעד פרידמן: אחד הדברים שכבר שינינו, במכרזים של דירה להשכיר אנחנו דורשים ש-3% מתוך הדירות יהיו מותאמות.

אביעד פרידמן: זה לא אומר שתגור בהן היום דווקא אוכלוסייה שנזקקת אבל שיהיו מותאמות, כדי שבעתיד נוכל להכניס לשם אוכלוסייה נזקקת.

אביעד פרידמן: הגברת ממשרד המשפטים מהנהנת, היא מכירה את האירוע הזה.

מותאמות לנכים.

איך אתה מתאים להם את זה?

זה לשיווק רגיל?

אביעד פרידמן: בשיווק אם הוא לא יבנה את זה מותאם לא אוכל להכניס לשם בעתיד אוכלוסייה עם נכות.

אביעד פרידמן: בעדיפות, ב-25% של דיור מופחת, אנחנו ניתן עדיפות בתוך הדיור המופחת לאוכלוסיות הנכים.

אביעד פרידמן: אם מראש לא בונים דירות לנכים אז אחר כך כמובן אין טעם להתאים אותן, זה יסרבל את העסק וזה גם לא יקרה.

אביעד פרידמן: דבר שני שקורה והוא משמעותי מאוד, בתוך מחיר מטרה, במכרזים הקודמים של מחיר למשתכן ההגדרה "נכה" הייתה רק 100%, רק מעל גיל 35, רק נכה רגליים וידיים, רק ורק ורק.

אביעד פרידמן: עשינו שינוי מהותי בנושא הזה.

יונית אפרתי: אני לא מכירה את השינוי.

יונית אפרתי: אני יודעת מה היו הכללים קודם.

אביעד פרידמן: שינינו כמה דברים מהותיים: זה עבר לגיל 21, לא לגיל 35; זה לא רק נכי רגליים וידיים אלא גם הגדרות של נכים עם נכות של מעל 50% בהגדרות הביטוח הלאומי; יש להם הטבות בתהליך הבחירה.

אביעד פרידמן: מי שזכה במחיר מטרה, הראשונים שייבחרו מתוך הדיירים יהיו האוכלוסיות שמוגדרות כנכים.

אביעד פרידמן: שלוש ההטבות האלה נכנסות בתוך החובות של מחיר מטרה.

אביעד פרידמן: במכרזים הקרובים של מחיר מטרה תינתן עדיפות לאוכלוסיות הללו.

אביעד פרידמן: זה לא נותן תשובה לכל הדברים שצריכים פתרון אבל בהחלט מקדם את הנושא הזה.

ישראל אייכלר: נציגת הנציבות שאלה לגבי נכי נפש.

אביעד פרידמן: נושא נוסף שעלה כאן הוא לגבי נכי נפש.

אביעד פרידמן: שאלת לגבי אלה שנמצאים בדיור הציבורי.

אביעד פרידמן: כיום נמצאים כ-6,000 אנשים בתור של משרד הבינוי והשיכון ועוד כ-25,000 אנשים בתור של משרד הקליטה, וזה לפני כל שינוי בתוך הקריטריונים.

אביעד פרידמן: בתוך עולם הקריטריונים כבר הובטח לכם שאתם כנציבות תוזמנו להציג את עמדתכם לקראת הוועדה שתדון בקריטריונים.

אביעד פרידמן: אני רק מסייג ואומר, התור כל כך ארוך, שאם נוסיף לו עכשיו עוד אנשים – אני חושב שבתוך העדיפות בדברים האלה זוג שנמצא ברמת נכות גבוהה קודם בעיניי ליחיד שנמצא ברמת נכות גבוהה.

אביעד פרידמן: כל העמדות הללו יושמעו בתוך ועדת הקריטריונים, תהיה ועדה ציבורית שבראשה אישיות משפטית.

אביעד פרידמן: אנחנו מתכננים להתקדם בתהליך הזה.

אביעד פרידמן: עכשיו כשיש תקציב ונגמור את כל ניגודי העניינים ונוכל להתקדם בנושא הזה, הנושאים האלה יעלו וייבחן מי נמצא בתור של הדיור הציבורי.

מיכאל ביטון: המנכ"ל אני חייב שתסיים.

מיכאל ביטון: כבר הגענו למליאה.

מיכאל ביטון: אנחנו באיחור של שעה.

מיכאל ביטון: היה טקס של נכי צה"ל שהייתי צריך להיות בו.

מיכאל ביטון: לא נורא, אבל בוא תסיים.

אביעד פרידמן: הנושא האחרון שהעלה היושב-ראש, לגבי דיור לטווח ארוך – הדלת פתוחה לשמוע את כל הדברים ולעסוק בכל הדברים שהעליתם.

אביעד פרידמן: אשמח להיכנס לדיוני עומק בכל אחד מן הנושאים שעלו.

מיכאל ביטון: תודה רבה.

מיכאל ביטון: אני רוצה להודות לשר הבינוי והשיכון ולמנכ"ל משרד הבינוי והשיכון על השעתיים החשובות הללו שבהן ראינו דוח מקיף ויסודי של תוכנית העבודה של המשרד, וגם לחברי הכנסת שהשתתפו בדיון ואתגרו והציעו, ולכל השותפים האחרים.

מיכאל ביטון: באמירה כללית, אני חושב שהמגמות שהצבעתם עליהן, בדמות הגדלה מסיבית של השיווקים וכתוצאה מכך גם של עסקאות ובסוף של התחלות בנייה, זה דבר מבורך, כל עוד המגמה הזאת תישמר, עם ההסתייגות שזה לבדו לא מוריד את המחיר אם בתוך השיווקים אין את הבחירה של התוכנית הנכונה שמאפשרת בית מוזל לזוג צעיר שמתחיל את החיים.

מיכאל ביטון: נתתם נימוקים למה מחיר למשתכן הפסיק ולמה התוכנית המרכזית תהיה מחיר מטרה.

מיכאל ביטון: יש פה אמירה שזה ישפיע בהוזלה של מאות אלפי שקלים ליחידה, לפי ההצגה שלכם.

מיכאל ביטון: זה לבדו בשורה למי שמתחיל את החיים.

מיכאל ביטון: כשאני מסתכל על הקושי בדיור אני שמח בחלקם של אנשים שיכולים לקנות בית להשקעה או אפילו להתרחב, אבל אדם ללא קורת גג הוא הכתובת שלי, הוא הדבר הראשון.

מיכאל ביטון: ככל שתביאו הצלחה בדבר הזה, תבורכו.

מיכאל ביטון: הדיור הציבורי – נתתם לו אקמול פלוס, יותר כסף לבנייה, יותר לאנשים בגיל הזהב, יותר למתחמים, יותר לשיפוץ, שזה יפה, אבל הדיור הציבורי הלך ודעך, מ-160,000 ל-100,000 ל-50,000.

מיכאל ביטון: מדינה עשירה שלא יודעת לבנות מה שמדינה ענייה בנתה בשנות השבעים.

מיכאל ביטון: פה יש לנו אתגר גדול ומהותי ואנחנו קבענו לחשוב עליו ולקדם אותו.

מיכאל ביטון: לגבי החשיבה על התחדשות עירונית – היא חשיבה נכונה במאה אחוז.

מיכאל ביטון: צריך למנף את כלל הממשלה.

מיכאל ביטון: הולכים להיות מיליארדים לממ"דים במשרד הביטחון.

מיכאל ביטון: הם לא נבנים בדיור הציבורי כי משרד הביטחון לא תמיד יודע לחדור לשם.

מיכאל ביטון: דווקא החברה שלכם של הדיור הציבורי, חברת עמיגור, היא זכיינית של משרד הביטחון ובונה ממ"דים.

מיכאל ביטון: אותה צריך להכניס לבלוק ולעשות לו יסודות להגנה מפני רעידת אדמה ולעשות מעלית ולעשות ממ"ד.

מיכאל ביטון: אבל זה השקעה ממשלתית.

מיכאל ביטון: אם תיקח את הממ"ד ואת המעלית ואת היסודות ותגיד: הממשלה על כל יחידה שמה פה 100,000–150,000 שקל, ולהגיד ליזם: עכשיו תעשה לי התחדשות עירונית ותוסיף יחידות ותיכנס בעצמך, אז זה תמריץ גם לפריפריה.

מיכאל ביטון: ולצד העבודה הזאת לא לשכוח את הבלוקים כפי שהם.

מיכאל ביטון: יש בירוחם בלוק בן 30 שנים.

מיכאל ביטון: באה עולה חדשה ורואה סדק, היא פוחדת שהבניין ייפול.

מיכאל ביטון: אני כראש עיר אומר למהנדסת.

מיכאל ביטון: היא אומרת: אני לא יודעת אם צריך להוציא את הדיירים או לא להוציא אותם.

מיכאל ביטון: אנחנו מביאים חוות דעת.

מיכאל ביטון: גם מהנדס הקונסטרוקציה אומר: זה גבולי.

מיכאל ביטון: חשבתי שלשנות בניין זה מהפכה.

מיכאל ביטון: הבאתי את הקונסטרוקטור ושאלתי: מה צריך לעשות פה?

מיכאל ביטון: הוא אמר:

מיכאל ביטון: תקיף כל עמוד במתכת מרותכת מסיבית, תבנה עמוד מתכת מתחתיו.

מיכאל ביטון: הלכנו למתכת ברנד, זה עלה לי 50,000 שקל – הצלתי בניין.

מיכאל ביטון: אבל זה מקומי, נקודתי.

מיכאל ביטון: אנחנו חייבים לראות את אלה שהכנסנו לבלוקים ישנים, שיהיה שם אור, שיהיה שביל, שתהיה גינה, שהבלוק לא יקרוס.

מיכאל ביטון: אנחנו נעשה דיון על בתים בסיכון, מי אחראי לבתים בסיכון בישראל.

מיכאל ביטון: הנושא הזה צובר תאוצה ופחד לאור האירועים של הבלוקים האחרונים שקרסו או שפינינו והרסנו לשם הצלת נפשות.

מיכאל ביטון: בסיכום כולל, הייתה פה התייחסות רצינית של המשרד, עבודה יסודית.

מיכאל ביטון: יש תקציב, יש ממשלה, יש רצון ואמביציה ומוטיבציה גדולה שלכם לעמוד ביעדים.

מיכאל ביטון: אתם עדיין לא אומרים: נוריד את מחיר הבתים בישראל.

מיכאל ביטון: אני אומר, אל תגידו "נוריד את המחיר", תגידו: נעניק ל-50,000 זוגות צעירים בית במחיר מופחת, במסלול מיוחד: מטרה, משתכן, כל דבר שאתם תמצאו לנכון.

מיכאל ביטון: זאת אמירה לא פחות חשובה מלהגיד: הוזלנו את מחירי הדיור.

מיכאל ביטון: אנחנו נעשה דיון בנושא אתגרים ונתונים ותוכניות עבודה בקהילה החרדית.

מיכאל ביטון: נעשה דיון מיוחד על שיקום שכונות, דיון בין-משרדי, עם המשרד להגנת הסביבה, גם לגבי הפרויקט שדעך.

מיכאל ביטון: במועד הקיץ של הכנסת, בסביבות יוני–יולי, נעשה מעקב לראות שכל הרעיונות הגדולים האלה מתממשים וקורמים עור וגידים.

מיכאל ביטון: תודה רבה לכולם.

מיכאל ביטון: הישיבה נעולה.